**Anexa nr.1**

*la Hotărîrea Curţii de Conturi*

*nr.22 din 26 aprilie 2013*

**RAPORTUL**

**deaudit al regularităţii exerciţiului bugetar 2012 şi gestionării patrimoniului public la Aparatul central al Ministerului Culturii şi la unele instituţii din subordine**

**I. Introducere**

 Auditul regularităţii exerciţiului bugetar 2012 şi gestionării patrimoniului public la Aparatul central al Ministerului Culturii şi la unele instituţii din subordines-a efectuat în temeiul art.28 şi art.31 din Legea Curţii de Conturi nr.261-XVI din 05.12.2008[[1]](#footnote-1) şi în conformitate cu Programul activităţii de audit a Curţii de Conturi pe anul 2012[[2]](#footnote-2), tranzitoriu pe anul 2013.

**Scopul auditului** a constat în oferirea unei asigurări rezonabile referitor la faptul că rapoartele financiare, întocmite de către Ministerul Culturii (în continuare – MC, sau ministerul) şi unele instituţii din subordine pe anul 2012, în toate aspectele semnificative, prezintă o imagine reală şi fidelă asupra situaţiei financiare şi celei patrimoniale, iar utilizarea mijloacelor publice şi efectuarea operaţiunilor financiare sînt corecte şi conforme prevederilor legale.

**Responsabilitatea conducerii Ministerului** **Culturii** constă în analiza şi elaborarea prognozelor privind dezvoltarea instituţională a domeniului culturii, sistemului de învăţămînt artistic, resurselor umane şi managementului financiar; asigurarea elaborării proiectului bugetului ministerului şi al instituţiilor subordonate; repartizarea echitabilă a mijloacelor financiare şi gestionarea lor eficientă; organizarea şi finanţarea activităţilor de creaţie prin achiziţii, concursuri şi alte modalităţi specifice; reglementarea şi monitorizarea editării de carte din surse bugetare; exercitarea controlului asupra utilizării şi valorificării fondurilor publice destinate dezvoltării culturii; asigurarea prezentării, în modul stabilit, a dărilor de seamă contabile şi statistice etc.

**Responsabilitatea conducerii instituţiilor din subordine** **auditate** constă în întocmirea şi prezentarea rapoartelor financiare în conformitate cu Legea contabilităţii[[3]](#footnote-3), asigurarea utilizării regulamentare a finanţelor publice, administrarea raţională a patrimoniului de stat etc. Totodată, executorii de buget poartă răspundere pentru asigurarea bunei guvernări, prin implementarea adecvată a sistemului de management financiar şi control intern, în scopul obţinerii unei asigurări rezonabile că obiectivele entităţii vor fi realizate prin efectuarea eficientă şi eficace a operaţiunilor, conformitatea cu legislaţia şi cu regulamentele aplicabile, siguranţa şi optimizarea activelor şi pasivelor, cu obligaţia de a preveni erorile şi fraudele.

**Responsabilitatea echipei de audit** a constat în obţinerea probelor de audit suficiente şi adecvate pentru susţinerea concluziilor şi opiniilor de audit asupra raportului financiar pe anul 2012, regularităţii gestionării mijloacelor publice şi a patrimoniului statului. Totodată, auditorii nu sînt responsabili de prevenirea faptelor de fraudă şi eroare.

 **Metodologia de audit.** Auditul a fost efectuat în conformitate cu Standardele de audit ale Curţii de Conturi, aprobate prin Hotărîrea Curţii de Conturi nr.58 din 28.12.2009[[4]](#footnote-4). În vederea susţinerii opiniilor, constatărilor, formulării concluziilor şi recomandărilor, probele de audit au fost obţinute în urma aplicării procedurilor de evaluare a sistemului de control intern şi procedurilor de fond, cu folosirea diferitor tehnici şi metode. Astfel, probele de audit au fost acumulate la faţa locului prin observaţii directe, prin metoda examinării documentelor primare, registrelor contabile, rapoartelor financiare, dărilor de seamă fiscale şi statistice. De asemenea, s-a efectuat analiza informaţiei parvenite de la persoanele terţe: Ministerul Finanţelor, Biroul Naţional Statistică, Serviciul Vamal, Inspectoratul Fiscal Principal de Stat. În procesul auditului s-a efectuat inventarierea unor mijloace fixe şi bunuri materiale, au fost intervievaţi angajaţi ai instituţiei şi persoane care au beneficiat de susţinere financiară din partea ministerului, precum şi s-au solicitat explicaţii de la persoanele cu funcţii de răspundere ale entităţii.

**II. Prezentare generală**

Ministerul Culturii este organul central de specialitate care coordonează activitatea culturală. Resursele financiare destinate funcţionării regulamentare a Aparatului central al Ministerului Culturii (în continuare – Aparatul central), a instituţiilor şi organizaţiilor din subordine se constituie din alocaţii de la bugetul de stat (componenta de bază şi mijloace speciale), subvenţii şi beneficii, bunuri transmise în mod gratuit, alte surse neinterzise de legislaţie.

Evidenţa contabilă urmează a fi ţinută conform regulilor generale obligatorii ale contabilităţii şi de raportare financiară în sectorul public, prevăzute în Legea contabilităţii şi în Instrucţiunea cu privire la evidenţa contabilă în instituţiile publice[[5]](#footnote-5).

Auditul a supus verificării cheltuielile efectuate pentru întreţinerea Aparatului central al Ministerului, a 9 instituţii de învăţămînt artistic (Academia de Muzică, Teatru şi Arte Plastice, Colegiul de Muzică „Ştefan Neaga”, Colegiul Naţional de Coregrafie, mun.Chişinău, Colegiul de Arte Plastice „Alexandru Plămădeală”, Colegiul de Arte, or.Soroca, Colegiul de Muzică şi Pedagogie din Bălţi, Liceul-internat Republican de Muzică „Ciprian Porumbescu”, Liceul-internat Republican de Muzică „Serghei Rahmaninov”, Liceul-internat Republican de Arte Plastice „Igor Vieru”), bibliotecilor naţionale (Biblioteca Naţională şi Biblioteca Naţională pentru Copii „Ion Creangă”) şi a 3 muzee (Muzeul Naţional de Arheologie şi Istorie a Moldovei, Muzeul Naţional de Arte Plastice, Casa-Muzeu „A.S. Puşkin”, mun. Chişinău).

Constatările de audit sînt expuse în 3 rapoarte separate: „Raportul de audit al regularităţii exerciţiului bugetar 2012 şi gestionării patrimoniului public la Aparatul central al Ministerului Culturii şi la unele instituţii din subordine” *(Anexa nr.1);* „Raportul de audit al regularităţii exerciţiului bugetar 2012 şi gestionării patrimoniului public la instituţiile de învăţămînt artistic din subordinea Ministerului Culturii” *(Anexa nr.2);* „Raportul de audit al regularităţii exerciţiului bugetar 2012 şi gestionării patrimoniului public la Bibliotecile Naţionale şi unele Muzeedin subordinea Ministerului Culturii” *(Anexa nr.3)*.

În prezentul Raport de audit sînt expuse cele mai semnificative constatări ale auditului în cadrul Aparatului central al Ministerului Culturii.

**III. Constatări, concluzii şi recomandări**

**3.1. Cu privire la cadrul instituţional**

Prin Hotărîrea Guvernului nr.696 din 19.11.2009[[6]](#footnote-6), pentru aprobarea Regulamentului privind organizarea şi funcţionarea Ministerului Culturii, structurii şi efectivului-limită ale Aparatului central al acestuia, au fost aprobate Lista instituţiilor şi organizaţiilor subordonate Ministerului Culturii, Lista instituţiilor şi organizaţiilor administrate şi monitorizate de către Ministerului Culturii şi Lista societăţilor pe acţiuni în care Ministerul Culturii exercită drepturile de acţionar şi administrator al proprietăţii de stat.

 *Auditul a constatat că listele instituţiilor aprobate prin Hotărîrea Guvernului nr.696 din 19.11.2009 nu corespund situaţiei reale privind reţeaua entităţilor din domeniul culturii.* Astfel, în listele menţionate nu este inclus Centrul Naţional de Conservare şi Promovare a Patrimoniului Cultural Imaterial, reorganizat din Centrul Naţional de Creaţie Populară, iar 4 societăţi pe acţiuni (S.A. „Librăria Centrală Anenii Noi”; S.A. „Librarul”; S.A. „Unlib”; S.A. „Ciuleandra”) şi Î.S „Poligraf- service” n-au fost excluse după privatizarea lor în anii 2009-2011.

Întru realizarea Planului de acţiuni privind eficientizarea procesului de administrare şi deetatizare a bunurilor proprietate publică de stat 2011-2012, aprobat prin Hotărîrea Guvernului nr.586 din 29.07.2011[[7]](#footnote-7), Ministerul Culturii, ca autoritate publică centrală, urma să efectueze o analiză privind reorganizarea întreprinderilor de stat administrate în societăţi pe acţiuni ori instituţii publice, sau, după caz, preluarea funcţiilor acestora de către alte instituţii publice, cu înaintarea propunerilor de rigoare Ministerului Economiei. În acest aspect, ministerul nu s-a determinat asupra situaţiei vizînd 38 de întreprinderi care de mult timp nu prezintă dări de seamă/rapoarte financiare, majoritatea neactivînd din mai multe considerente.

 *Auditul a constatat situaţia neschimbată referitor la existenţa statutului juridic dublu al organizaţiilor teatral-concertistice, cu toate că asupra acestui fapt s-au expus şi auditurile precedente efectuate de Curtea de Conturi, cu înaintarea recomandărilor corespunzătoare.* Astfel, instituţiile teatrale, prin prisma art.3 al *Legii nr.1421-XV din 31.10.2002[[8]](#footnote-8),*sînt instituţii publice, concomitent definite ca întreprinderi de stat. Potrivit prevederilor art.23 alin.(2) al Legii nr.1421-XV din 31.10.2002, administrarea teatrului, circului şi organizaţiei concertistice de stat se efectuează de către director, căruia îi revine responsabilitatea pentru administrarea eficientă şi buna funcţionare a instituţiei. În acelaşi timp, conform Legii cu privire la întreprinderea de stat, organul colegial de administrare a întreprinderii este Consiliul de administraţie.

**Concluzii:**

Ministerul Culturii n-a supus revizuirii cadrul instituţional, cu conformarea reglementărilor şi optimizărilor structurale respective, şi n-a întreprins măsuri faţă de entităţile care nu-şi raportează activitatea, în vederea asigurării unui management instituţional eficient.

***Notă:*** *Ministerul Culturii a elaborat în decembrie 2011 propuneri de politică publică ,,Eficientizarea Instituţiilor-Teatral Concertistice din Republica Moldova”, care urmează a fi implementate începînd cu anul 2014.*

***Recomandări Ministerului Culturii:***

***1.*** *Să conformeze Lista instituţiilor şi organizaţiilor subordonate ministerului la situaţia reală, înaintînd propunerile de rigoare.*

**3.2. Cu privire la execuţia de ansamblu a alocaţiilor aprobate**

Conform Legii bugetului de stat pe anul 2012, Ministerului Culturii i-au fost aprobate mijloace financiare de la bugetul de stat în sumă de 247,3 mil. lei, inclusiv de la componenta de bază – 227,4 mil. lei, şi din mijloace speciale – 19,9 mil.lei, cheltuielile (în total) fiind executate în sumă de 244,6 mil. lei, sau cu 2,7 mil.lei mai puţin faţă de suma aprobată.

În anul 2012, prin intermediul MC, s-au finanţat acţiuni la 3 grupe principale de cheltuieli: învăţămîntul (gr.6); cultura, arta, sportul şi activităţile pentru tineret (gr.8); asigurarea şi asistenţa socială (gr.10).

Execuţia de ansamblu a alocaţiilor bugetare (inclusiv din fondul de rezervă al Guvernului), în aspectul clasificaţiei funcţionale, pe tipuri de cheltuieli şi instituţii, se prezintă în Tabelul nr.1.

**Tabelul nr.1**

 *(mii lei)*

|  |  |  |  |  |
| --- | --- | --- | --- | --- |
|  | Tipul instituţiei | **Precizat pe anul 2012** | **Executat de la componenta de bază pe anul 2012** | **Executat de la componenta mijloace speciale pe anul 2012** |
| **total** | **cheltuieli de la componenta de bază** | **cheltuieli****de la componenta mijloace speciale** | **executat** | **cheltuieli efective** | **datorii debitoare** | **datorii creditoare** | **executat** | **cheltuieli efective** | **datorii** |
| **debitoare** | **creditoare** |
| **Total, autoritatea publică centrală** |  | **247330,9** | **227423,6** | **19907,3** | **226944,4** | **227002,5** | **1805,5** | **8001,7** | **17333,5** | **17923,3** | **1254,8** | **7881,6** |
| inclusiv: |  |  |  |  |  |  |  |  |  |  |  |  |
| **Total, învăţămînt** |  | **105250,7** | **92801,8** | **12448,9** | **92801,2** | **92687,9** | **831,3** | **5295,7** | **9602,6** | **10103,0** | **1128,4** | **2229,9** |
| **Total, învăţămînt superior** |  | **46217,5** | **37586,6** | **8630,9** | **37586,6** | **37109,9** | **93,1** | **1511,5** | **6506,2** | **6538,9** | **872,2** | **613,1** |
| Academia de Muzică, Teatru şi Arte Plastice | 64 | 41893,8 | 33718,0 | 5565,5 | 33718,0 | 33229,4 | 90,0 | 1376,5 | 3863,6 | 4048,0 | 418,4 | 572,6 |
| Magistratul | 244 | 3498,3 | 3053,2 | 445,1 | 3053,2 | 3002,9 | 3,1 | 108,5 | 354,2 | 332,2 | 22,0 | 18,2 |
| Căminul + Bursa | 246 | 38395,5 | 30664,8 | 7730,7 | 30664,8 | 30226,5 | 86,9 |  |  |  |  |  |
| **Total, învăţămînt mediu de specialitate** |  | **38037,7** | **34720,8** | **3316,9** | **34720,6** | **34797,1** | **652,6** | **2267,6** | **2598,4** | **3125,8** | **204,8** | **1616,2** |
| Colegii | 63 | 34266,0 | 33445,1 | 820,9 | 33445,0 | 33525,3 | 649,4 | 2221,5 | 1231,9 | 1480,7 | 38,6 | 1165,5 |
| Cămine | 246 | 2835,3 | 1275,7 | 1559,6 | 1275,6 | 1271,8 | 3,2 | 46,1 | 1366,5 | 1645,1 | 146,2 | 450,7 |
| **Total, învăţămînt secundar** | **338** | 20984,5 | **20483,4** | **501,1** | **20483,1** | **20770,0** | **85,3** | **1516,6** | **498,0** | **438,3** | **51,4** | **0,6** |
| Licee-internat | 338 | **20984,5** | 20483,4 | 501,1 | 20483,1 | 20770,0 | 85,6 | 1516,6 | 498,0 | 438,3 | 51,4 | 0,6 |
| **Total, activităţi în domeniul culturii** |  | **141695,2** | **134236,8** | **7458,4** | **133844,2** | **133675,8** | **1174,4** | **2706,0** | **7730,9** | **7820,3** | **126,4** | **5651,7** |
| Biblioteci | 87 | 15721,6 | 14158,3 | 1563,3 | 14157,9 | 14037,2 | 46,9 | 820,5 | 1504,9 | 1557,0 | 8,1 | 82,2 |
| Muzee  | 88 | 24288,5 | 19707,5 | 4581,0 | 19698,2 | 19474,5 | 85,0 | 977,1 | 4517,3 | 4223,0 | 96,3 | 96,7 |
| Teatre | 90 | 79030,8 | 78965,8 | 65,0 | 78942,8 | 78942,8 |  | 128 | 65,0 | 68,1 |  |  |
| Alte instituţii | 91 | 1441,9 | 1441,9 |  | 1441,8 | 1446,6 | 0,5 | 51,9 |  |  |  |  |
| Cinematografia | 93 |  |  |  |  | 210,2 | 652,1 |  |  |  |  |  |
| Uniuni de creaţie  | 98 | 2409,7 | 2409,7 |  | 2409,7 | 2402,5 | 7,2 |  |  |  |  |  |
| Activităţi culturale | 100 | 750,0 | 750,0 |  | 683,6 | 683,6 |  |  |  |  |  | 5113,6 |
| Agenţia de Stat pentru Protecţia Moralităţii | 14 | 428,3 | 390,0 | 38,3 | 390,0 | 401,5 | 28,3 | 49,2 | 38,1 | 38,1 |  |  |
| Comisia Naţională a RM pentru UNESCO | 43 | 350,0 | 350,0 |  | 349,4 | 358,3 |  | 39,7 | 416,7 | 416,7 |  |  |
| Activităţi culturale  | 101 | 9840,2 | **8811,3** | **1028,9** | **8547,0** | **8451,8** | **292 ,5** | **166,0** | 1023,4 | 1342,1 |  | 318,7 |
| inclusiv: din fondul de rezervă al Guvernului | 101 | 4800,8 | 4800,8 |  | 4538,3 | 4335,8 | **203,2** |  |  |  |  |  |
| **Presa periodică** |  | **1732,6** | **1732,6** |  | **1707,0** | **1747,0** | **7,0** |  |  |  |  |  |
| Revista „ Moldova” | 95 | 547,5 | 547,5 |  | 547,5 | 547,5 |  |  |  |  |  |  |
| Edituri | 96 | 1185,1 | 1185,1 |  | 1159,5 | 1199,5 | 7,0 |  |  |  |  |  |
| **Instituţii în domeniul culturii** |  |  |  |  |  |  |  |  |  |  |  |  |
| Agenţii  | 91 | 1232,8 | 1169,6 | 63,2 | 1168,6 | 1160,3 | 19,3 | 71,1 | 47,6 | 48,7 | 0,4 | 1,6 |
| Instituţii şi activităţi | 100 | 638,0 | 638,0 |  | 637,9 | 637,9 |  |  |  |  |  |  |
| **Total, organe administrative** |  | **3830,6** | **3711,9** | **118,7** | **3711,7** | **3922,0** | **35,6** | **402,4** | **118,0** | **94,2** | **19,9** | **36,5** |
| Aparatul central al ministerului  | 10 | 3830,6 | 3711,9 | 118,7 | 3711,7 | 3922,0 | 35,6 | 402,4 | 118,0 | 94,2 | 19,9 | 36,5 |
| **Asigurarea şi asistenţa socială** | 11 | **385,0** | **385,0** |  | **349,0** | **248,5** | **1,4** |  |  |  |  |  |

**Sursă:** Datele selectate din Raportul privind executarea bugetului Ministerului Culturii pe anul 2012

Ponderea majoră în totalul surselor de finanţare a executării de casă a cheltuielilor ministerului revine mijloacelor bugetului de stat de la componenta de bază – 92,0%, iar de la componenta mijloace speciale – 8,0%, acestea provenind din acordarea serviciilor cu plată, din darea în locaţiune a imobilelor şi din sponsorizări.

Deşi, în general, pe minister a fost respectată limita de cheltuieli aprobată la unele grupe, această limită nu s-a menţinut la nivelul mijloacelor aprobate. Astfel, la grupa „Învăţămînt secundar” limita componentei de bază a fost depăşită cu 223,8 mii lei. O depăşire cu 209,4 mii lei s-a înregistrat şi la întreţinerea Aparatului central al Ministerului.

La situaţia din 31.12.2012, în total pe minister, la componenta de bază s-au înregistrat datorii debitoare în sumă de 1805,6 mii lei şi datorii creditoare în sumă de 8001,7 mii lei, iar la componenta mijloace speciale suma datoriilor debitoare a constituit 1254,8 mii lei şi a celor creditoare – 7881,6 mii lei.

 Executarea cheltuielilor de la componenta de bază a bugetului de stat, în aspectul clasificaţiei economice, la 31.12.2012, se prezintă în Tabelul nr.2.

|  |
| --- |
| **Tabelul nr.2** *(mii lei)* |
|

|  |  |  |  |  |  |  |  |
| --- | --- | --- | --- | --- | --- | --- | --- |
| **Indici** | **Art.** | **Precizat****pe an** | **Executat de casă** | **Cheltuieli efective** | **Ponderea, %** | **Nivelul de executare, %** | **Abateri** |
| **A** | **B** | **1** | **2** | **3** | **4 = Sum /3** | **5=3/1** | **6=3-1** |
| **Cheltuieli, total, *inclusiv:*** |  | **227423,6** | **226994,4** | **227002,5** | **100,0** | **99,7** | **-711,4** |
| Retribuirea muncii | 111 | 82707,6 | 82702, | 82623,1 | 36,4 | 99,9 | -84,5 |
| Contribuţii de asigurări sociale de stat obligatorii | 112 | 17746,2 | 17744,6 | 17811,1 | 7,9 | 100,4 | + 64,9 |
| Plata mărfurilor şi serviciilor | 113 | 25146,3 | 24839,8 | 24657,1 | 10,9 | 98,1 | -489,2 |
| Deplasări în interes de serviciu | 114 | 185, | 185,1 | 195,0 | 0,1 | 105,4 | + 9,9 |
| Prime de asigurare obligatorie de asistenţă medicală achitate de patroni în interiorul ţării | 116 | 2698,8 | 3698,4 | 2726,9 | 1,2 | 11,0 | + 28,1 |
| Transferuri către populaţie | 135 | 7491,8 | 7467,3 | 7467,3 | 3,3 | 99,7 | -24,5 |
| Cheltuieli capitale | 200 | 9597,7 | 9506,5 | 8923,6 | 3,9 | 93,0 | -674,1 |
| Documente executate | 118 | 2378,1 | 2378,0 | 2420,0 | 1,1 | 101,8 | +41,9 |
| Transferuri în scopuri de producţie | 132 | 76514,8 | 76514,8 | 76554,8 | 33,8 | 100,1 | +30,0 |
| Transferuri către instituţiile financiare şi alte organizaţii | 134 | 2957,2 | 2957,2 | 2950,0 | 1,3 | 99,8 | -7,2 |

 |

**Sursă**: Raportul privind executarea bugetului instituţiei publice din contul cheltuielilor de bază a Ministerului Culturii pe anul 2012

În totalul cheltuielilor efective, ponderea majoră revine cheltuielilor pentru retribuirea muncii – 36,4%, fiind urmate de cheltuielile pentru plata mărfurilor şi serviciilor – 10,9%, contribuţiile de asigurări sociale de stat obligatorii – 7,9%, cheltuielile capitale – 3,9% etc., aspecte care au fost selectate pentru auditare în mod prioritar la toate entităţile supuse auditului.

**3.3. Privind regularitatea utilizării mijloacelor pentru întreţinerea Aparatului central al MC**

Pentru întreţinerea Aparatului central al MC în anul 2012, de la componenta de bază au fost preconizate mijloace publice în sumă de 3711,9 mii lei, cheltuielile efective constituind 3922,0 mii lei, iar cele de casă – 3711,7 mii lei, acestea fiind verificate de către audit integral. Verificările auditului au relevat mai multe deficienţe vizînd modul de administrare a unor cheltuieli şi de gestionare a patrimoniului public.

***3.3.1. Cu privire la executarea cheltuielilor pentru retribuirea muncii***

Potrivit Raportului privind executarea bugetului MC pe anul 2012 (componenta de bază), la retribuirea muncii au fost executate cheltuieli de casă în sumă de 2530,1 mii lei (100% faţă de limita precizată) şi cheltuieli efective de 2573,8 mii lei, sau cu 43,7 mii lei mai mult decît cele precizate. Datoriile creditoare în sumă de 252,2 mii lei reprezintă salariile calculate şi neachitate pentru luna decembrie 2012. *Auditul a constatat depăşirea limitei aprobate de cheltuieli, condiţionată de suportarea cheltuielilor în sumă de 16,0 mii lei* în legătură cu rechemarea din concediu a 4 persoane, cărora li s-au achitat salariul, indemnizaţiile de concediu anual, precum şi s-au calculat prime unice în lipsa economiei la acest articol de cheltuieli.

În baza hotărîrilor de judecată, ministerul a restabilit în funcţie 4 persoane disponibilizate, achitînd suplimentar 179,7 mii lei, pentru absenţa forţată de la serviciu, prejudiciul moral şi cheltuielile de judecată**.**

De asemenea, în rezultatul nerespectării legislaţiei[[9]](#footnote-9) de către unii responsabili, ministerul a admis în cadrul Aparatului central cheltuieli în sumă de 50,9 mii lei.

**Concluzii:**

Deşi majoritatea calculelor la remunerarea muncii s-au efectuat regulamentar, în unele cazuri s-a admis aplicarea incorectă şi neunitară a legislaţiei muncii, ceea ce a determinat admiterea unor cheltuieli suplimentare în sumă de 230,6 mii lei.

***Recomandări Ministerului Culturii:***

***2.*** *Să instituie proceduri adecvate de control intern ce vizează procesul de disponibilizare a personalului în vederea respectării integre a legislaţiei muncii, întru evitarea cheltuielilor neconforme şi/sau neeficiente.*

***3.3.2. Cu privire la regularitatea cheltuielilor pentru plata mărfurilor şi serviciilor, inclusiv a procedurilor de achiziţii***

Pentru procurarea mărfurilor şi serviciilor, Aparatului central al Ministerului Culturii i-au fost aprobate pe anul 2012 mijloace în sumă de 13035,5 mii lei – de la componenta de bază, şi de 1043,3 mii lei – de la componenta mijloace speciale. Cheltuielile efective au constituit 12729,2 mii lei, inclusiv de la componenta de bază – 12720,6 mii lei, şi din mijloace speciale – 8,6 mii lei.

În anul 2012, MC a efectuat achiziţii în valoare totală de 12975,3 mii lei, cu organizarea a 8 licitaţii publice, 5 proceduri de achiziţii prin cererea ofertelor de preţuri, 27 de proceduri de achiziţie dintr-o singură sursă şi 203 achiziţii de valoare mică, fiind încheiate 246 de contracte.

În baza ordinului ministerului, a fost desemnat grupul de lucru pentru achiziţii, în componenţa căruia n-a fost prevăzută funcţia de secretar, după cum prevăd actele normative în vigoare[[10]](#footnote-10), aceasta fiind exercitată de diferiţi angajaţi ai ministerului.

Verificările auditului au relevat *prezenţa unor lacune şi neregularităţi în procesul de planificare şi de efectuare a achiziţiilor publice, acestea exprimîndu-se prin:* neelaborarea şi nepublicarea în Buletinul Achiziţiilor Publice a anunţului de intenţie; neîntocmirea planului anual şi a planurilor trimestriale de efectuare a achiziţiilor de bunuri, lucrări şi servicii[[11]](#footnote-11); nerespectarea cadrului normativ[[12]](#footnote-12) ce ţine de stabilirea atribuţiilorgrupului de lucruşi a funcţiilor fiecărui membru al grupului. De asemenea, s-a constatat nerespectarea actelor normative[[13]](#footnote-13) ce ţin de întocmirea dosarelor aferente procedurilor de achiziţii după încheierea contractelor de achiziţii publice; neînregistrarea în Registrul unic aofertelor operatorilor economici la momentul depunerii lor[[14]](#footnote-14); nerespectarea prevederilor legale[[15]](#footnote-15) referitor la semnarea de către membrii grupului de lucru pentru achiziţii a declaraţiilor de confidenţialitate şi imparţialitate şi nepublicarea în Buletinul Achiziţiilor Publice a anunţurilor de atribuire a contractelor de achiziţii publice. Totodată, nu s-au prezentat la Agenţia Achiziţii Publice dările de seamă aferente contractelor de valoare mică; în 5 cazuri nu au fost respectate termenele de prezentare a dărilor de seamă, iar în 8 cazuri nu s-a asigurat depunerea garanţiei de executare a contractelor încheiate în sumă de 224,4 mii lei.

 *Au fost admise unele neregularităţi la executarea achiziţiilor, contractarea şi prestarea serviciilor de editare a cărţii naţionale.* Astfel,MC, în calitate de autoritate publică centrală în domeniul editorial-poligrafic şi al managementului cărţii[[16]](#footnote-16), i-au fost prevăzute mijloace pentru realizarea Programului editorial 2012 (subvenţionat de la bugetul de stat), în sumă de 1050,0 mii lei. În scopul achiziţionării serviciilor de editare în baza Programului editorial 2012, ministerul a organizat, la 05.04.2012, o licitaţie publică, cu participarea a 5 operatori economici, care au prezentat oferte la serviciile de editare a 34 titluri de carte. Urmare desfăşurării licitaţiei publice, ministerul a încheiat cu Î.S. „Tipografia Centrală” şi Î.S. „Editura Lumina” (ofertele cu cele mai mici preţuri) 2 contracte de achiziţii în sumă totală de 544,9 mii lei. *Verificările efectuate asupra respectării cadrului normativ la desfăşurarea acestor licitaţii au relevat abateri de la prevederile legale*[[17]](#footnote-17)*,* exprimate prin încheierea acordurilor adiţionale privind majorarea preţului iniţial contractat şi prin includerea unor elemente noi (onorariul de autor şi remunerarea pictorilor). Astfel, valoarea contractului a fost majorată, prin acorduri adiţionale, cu 100%, constituind 445,5 mii lei – la contractul încheiat cu Î.S. „Editura Lumina”, şi 99,4 mii lei – la contractul încheiat cu Î.S. „Tipografia Centrală”. Totodată, devizul de cheltuieli aprobat în aceste scopuri a fost depăşit cu 39,0 mii lei. Entitatea a motivat acest caz prin faptul că ofertele prezentate la licitaţia de achiziţionare a serviciilor de editare nu au fost reale, avînd un preţ foarte mic, iar în această situaţie nu era posibilă editarea cărţilor.

*Auditul a constatat unele neregularităţi şi la executarea contractelor încheiate pentru completarea gratuită a fondului bibliotecilor cu ediţiile procurate din mijloacele financiare de susţinere a editării cărţii naţionale.* Astfel, în urma neexecutării obligaţiilor stabilite în 2 contracte de prestare a serviciilor de editare, încheiate de MC cu Î.S. „Tipografia Centrală” şi Î.S. „Editura Lumina” în perioada anului 2012, n-au fost repartizate Bibliotecii Naţionale 6500 exemplare de cărţi în sumă de 325,6 mii lei. Mai mult decît atît, ministerul a încheiat decontările cu entităţile menţionate în baza facturilor fiscale din 11.09.2012 şi 20.12.2012, fără ca acestea să livreze Bibliotecii Naţionale numărul de cărţi contractate. Auditul denotă că n-au fost repartizate Bibliotecii Naţionale şi 406 exemplare de cărţi în sumă totală de 74,3 mii lei, contractate pentru editare şi achitate în perioada anilor 2010-2011. Şi în acest caz, datoria a fost decontată în baza facturii, fără livrarea ediţiilor de carte.

Se menţionează că pînă la momentul actual nu sînt aprobate reglementări[[18]](#footnote-18) privind modul de utilizare a mijloacelor şi de distribuire a cărţilor editate.

**Concluzii:**

Se atestă neasigurarea în deplină măsură a managementului ministerial asupra procesului de achiziţii. Verificările asupra regularităţii procedurilor de achiziţii publice au relevat nereguli ce ţin de activitatea grupului de lucru pentru achiziţii, organizarea etapei de planificare, ţinerea registrelor şi întocmirea dosarelor de achiziţii, astfel majorîndu-se riscul denaturării întregului proces de achiziţii. Prin încheierea acordurilor adiţionale în procesul de achiziţionare a titlurilor de carte, s-a majorat valoarea contractelor cu 544,5 mii lei şi, respectiv, a fost depăşit devizul de cheltuieli aprobat cu 39,0 mii lei.

Totodată, lipsa cadrului regulator privind procedura de organizare, desfăşurare şi raportare a selectării ediţiilor de carte subvenţionate din banii publici majorează riscul utilizării ineficiente a acestor bani.

***Notă:*** *Pînă la raportarea rezultatelor auditului, Ministerul Culturii a prezentat (01.03.2013), spre aprobare, Guvernului proiectul Hotărîrii despre aprobarea Regulamentului cu privire la selectarea, editarea şi achiziţia cărţii naţionale din mijloacele prevăzute în bugetul de stat.*

***Recomandări Ministerului Culturii:***

***3.*** *Să elaboreze şi să implementeze procesele operaţionale aferente controlului intern asupra conformării la prescripţiile legii şi remedierii tuturor deficienţelor admise în domeniul achiziţiilor publice prin prisma Legii privind controlul financiar public intern nr.229 din 23.09.2010.*

***3.3.3. Cu privire la regularitatea gestionării şi raportării mijloacelor speciale***

Pentru anul 2012, ministerului i-au fost precizate mijloace speciale în sumă de17950,8 mii lei. Veniturile de casă şi cele efective au constituit 16287,7 mii lei şi, respectiv, 17287,7 mii lei, fiind înregistrate datorii debitoare în sumă de 6688,5 mii lei şi datorii creditoare – de 433,5 mii lei. Comparativ cu situaţia din 01.01.2012, datoriile debitoare sînt în descreştere cu 1152,6 mii lei, iar datoriile creditoare – cu 178,8 mii lei.

Potrivit datelor raportate, la 01.01.2013, mijloacele speciale înregistrate în conturile trezoreriale ale Aparatului central al MC au constituit 1082,0 mii lei, faţă de 1492,3 mii lei – calculate în această perioadă, inclusiv pe categorii: 39,8 mii lei – „Servicii cu plată”; 1027,9 mii lei – „Sponsorizări”; 11,8 mii lei – „De la darea în arendă a spaţiilor”. Datoriile debitoare înregistrate la sfîrşitul perioadei de gestiune au constituit 667,2 mii lei, iar datoriile creditoare – 5292,6 mii lei. S-a constatat că datoriile creditoare au fost formate în rezultatul substituirii ministerului în calitate de beneficiar al mijloacelor financiare acumulate de la donatorii autohtoni şi străini pentru finanţarea lucrărilor de restaurare a Complexului monastic ,,Căpriana”, care în anul 2007, prin Hotărîre de Guvern, a fost transmis de la balanţa Cancelariei de Stat.

La categoria „Servicii cu plată”, mijloacele au fost acumulate de la expertiza şi certificarea valorilor culturale mobile şi imobile şi de la eliberarea documentelor de participare a agenţilor economici la licitaţiile organizate de minister. Deşi în activitatea de certificare ministerul se conduce de Regulamentul privind exportul şi importul bunurilor culturale şi normele privind metodologia exportului bunurilor culturale, care nu fac parte din patrimoniul cultural naţional, aprobat prin Ordinul Ministrului Culturii, acesta, n-a fost publicat regulamentar[[19]](#footnote-19) în Monitorul Oficial al Republicii Moldova.

***Notă:*** *Ministerul Culturii a elaborat proiectul de Hotărîre a Guvernului pentru aprobarea Regulamentului privind exportul bunurilor culturale mobile, care se află în stadiu de definitivare în urma avizării de către ministerele şi instituţiile de competenţă.*

Conform Raportului privind acumularea şi utilizarea mijloacelor speciale pe anul 2012, ministerul a aprobat venituri de la darea în locaţiune a bunurilor imobile aflate la balanţa sa în sumă de 57,8 mii lei. Pentru această perioadă au fost calculate plăţi în sumă de 60,3 mii lei, fiind acumulate venituri doar în sumă de 11,8 mii lei. Nivelul scăzut de monitorizare a executării contractelor a generat, la sfîrşitul anului, înregistrarea datoriilor debitoare în sumă de 305,3 mii lei şi a datoriilor creditoare – de 179,0 mii lei, nefiind aplicate penalităţi conform prevederilor contractelor încheiate.

Deşi ministerul are transmise în locaţiune spaţii neutilizate (393,1 m2), în anul 2012, datorită neexecutării de către locatar (Uniunea Compozitorilor şi Muzicologilor) a clauzelor contractului încheiat, n-au fost încasate venituri în sumă de 20,4 mii lei. Totodată, se relevă existenţa unui litigiu de judecată între MC şi Uniunea Compozitorilor şi Muzicologilor, al cărui obiect îl constituie încasarea datoriilor la plăţile pentru locaţiune în sumă totală de 51,1 mii lei, formate în perioada 01.01.2010 – 31.12.2011. Ministerul, fără a ţine cont de datoriile formate, a permis Uniunii Compozitorilor şi Muzicologilor să transmită în sublocaţiune spaţiile respective (120,0 m2), ultima încasînd pe parcursul anului 2012 venituri în sumă de 122,2 mii lei.

S-a constatat că, potrivit contractuluiîncheiat, pentru organizarea Festivalului „Mărţişor-2012”, MC urma să primească cu titlu de contribuţii de la unele fonduri internaţionale în valută naţională 1189,7 mii lei. Conform rapoartelor prezentate auditului, la situaţia din 01.12.2012, au fost transferate 70 % din suma stabilită în contract, ce constituie 827,9 mii lei. Una din cauzele nevărsării integrale a veniturilor este neraportarea conformă a condiţiilor stipulate în contract. În aceste circumstanţe, finanţarea ultimei tranşe de 30% din suma contractată nu s-a efectuat, MC înregistrînd la finele anului datorii faţă de unele instituţii concertistice în sumă de 318,7 mii lei, – mijloace proprii utilizate pentru realizarea acţiunilor din cadrul proiectului.

**Concluzii:**

Managementul administrării şi gestionării mijloacelor speciale a condiţionat neîncasarea plăţilor calculate pentru locaţiunea imobilelor în sumă de 48,5 mii lei, neobţinerea unei tranşe din Grantul contractat în sumă de 361,9 mii lei, cu înregistrarea datoriilor faţă de instituţiile din subordine în sumă de 318,7 mii lei.

***Recomandări Ministerului Culturii:***

***4.*** *Să întreprindă, în condiţiile legii, măsuri de încasare a mijloacelor de la darea în locaţiune a imobilelor, de elucidare a situaţiilor privind datoriile înregistrate în evidenţa contabilă şi de executare a condiţiilor contractelor încheiate.*

***5.*** *Să întreprindă măsuri în vederea publicării reglementărilor privind exportul şi importul bunurilor culturale.*

***3.3.4.* *Cu privire la regularitatea cheltuielilor pentru măsuri culturale***

Pe parcursul anului 2012, pentru desfăşurarea măsurilor culturale, ministerul a utilizat din diferite surse mijloace financiare în sumă de 9565,4 mii lei, inclusiv: 4008,7 mii lei – de la componenta de bază; 1023,4 mii lei – de la componenta mijloace speciale, şi 4538,4 mii lei – din fondul de rezervă al Guvernului. Situaţia privind cheltuielile aferente măsurilor desfăşurate se prezintă în Tabelul nr.3.

**Tabelul nr.3**

*(mii lei)*

|  |  |  |  |  |
| --- | --- | --- | --- | --- |
| **Nr.d/o** |  | **Alocaţii** | **Cheltuieli de casă** | **Divergenţe** **(Cheltuieli de casă – Alocaţii)** |
| **TOTAL** | **Componenta de bază** | **Fondul de rezervă** | **Mijloace speciale** | **TOTAL** | **Componenta de bază** | **Fondul de rezervă** | **Mijloace speciale** | **TOTAL** | **Componenta de bază** | **Fondul de rezervă** | **Mijloace speciale** |
| **1** | **2** | **3** | **4** | **5** | **6** | **7** | **8** | **9** | **10** | **11** | **12** | **13** | **14** |
| 1. | Festivalul Internaţional „Mărţişor” | 1632,8 | 800,0 |   | 828,4 | 1461,0 | 642,6 |   | 823,4 | -171,8 | -157,4 |   | -5,0 |
| 2. | Fest.muzic. ,,Maria Bieşu” | 2093,1 | 400,0 | 1693,1 |  | 2017,3 | 329,6 | 1687,7 |   | -75,8 | -70,4 | -5,4 |   |
| 3. | Zilele culturii RM în Federaţia Rusă | 300,0 | 300,0 |   |  | 307,0 | 307,0 |   |   | 7,0 | 7,0 |   |   |
| 4. | Anul Ion şi Doina Aldea- Teodorovici  | 1460,0 | 300,0 | 1160,0 |  | 1215,4 | 300,0 | 915,4 |   | -244,6 |   | -244,6 |   |
| 5. | Fest. Naţ. Bienala ,,Teatrul E.Ionesco” | 300,0 | 300,0 |   |  | 300,0 | 300,0 |   |   |   |   |   |   |
| 6. | Sărbătorile de iarnă Revelion 2012 | 300,0 | 300,0 |   |  | 6,7 | 6,7 |   |   | -293,3 | -293,3 |   |   |
| 7. | Ziua Independenţei RM | 937,0 | 250,0 | 687,0 |  | 1010,5 | 323,5 | 687,0 |   | 73,5 | 73,5 |   |   |
| 8. | Achiziţii Muzică, Dramaturgie, Arte Plastice | 200,0 | 200,0 |   |  | 63,0 | 63,0 |   |   | -137,0 | -137,0 |   |   |
| 9. | Jocurile Delfice | 100,0 | 100,0 |   |  | 43,4 | 43,4 |   |   | -56,6 | 56,6 |   |   |
| 10. | Bienala Internaţională de Pictură | 70,0 | 70,0 |   |  | 70,0 | 70,0 |   |   |   |   |   |   |
| 11. | Salonul Intern. de Carte p-u Copii şi Tineret | 50,0 | 50,0 |   |  | 55,0 | 55,0 |   |   | 5,0 | 5,0 |   |   |
| 12. | Fest. Intern. CRONOGRAF | 50,0 | 50,0 |   |  | 50,0 | 50,0 |   |   |   |   |   |   |
| 13. | Fest. Intern. Ethno Jazz ,,Trigon” | 50,0 | 50,0 |   |  | 40,0 | 40,0 |   |   | -10,0 | -10,0 |   |   |
| 14. | Colocviu Fest. Intern. de poezie Gr. Vieru | 50,0 | 50,0 |   |  | 20,0 | 20,0 |   |   | -30,0 | -30,0 |   |   |
| 15. | Conc. Internaţional ,,Eugen Coca” | 40,0 | 40,0 |   |  | 75,0 | 75,0 |   |   | 35,0 | 35,0 |   |   |
| 16. | Fest. Conc. Cîntecele Credinţei, Speranţei Iubirii | 40,0 | 40,0 |   |  | 39,9 | 39,9 |   |   | -0,1 | -0,1 |   |   |
| 17. | Fest. Intern. muz.cor. ,,A ruginit frunza din vii” | 30,0 | 30,0 |   |  | 7,0 | 7,0 |   |   | -23,0 | -23,0 |   |   |
| 18. | Fest. ,,Steaua Chişinăului” | 20,0 | 20,0 |   |  | 32,0 | 32,0 |   |   | 12,0 | 12,0 |   |   |
| 19. | Ziua profesională a Bibliotecarului | 20,0 | 20,0 |   |  | 20,0 | 20,0 |   |   |   |   |   |   |
| 20. | Expoz.Concurs ,,Saloanele Moldovei” | 15,0 | 15,0 |   |  | 10,0 | 10,0 |   |   | -5,0 | -5,0 |   |   |
| 21. | Festivalul Concurs de violonişti F.Teodoraşcu | 10,0 | 10,0 |   |  | 10,0 | 10,0 |   |   |   |   |   |   |
| 22. | Bîlciul Olarilor Ungheni -Iurceni | 10,0 | 10,0 |   |  | 2,0 | 2,0 |   |   | -8,0 | -8,0 |   |   |
| 23. | Org. funeraliilor V.Garştea | 85,0 |   | 85,0 |   | 85,0 |   | 85,0 |   |   |   |   |   |
| 24. | Org. funeraliilor M.Bieşu | 142,3 |   | 142,3 |  | 142,3 |   | 142,3 |   |   |   |   |   |
| 25. | Zilele Culturii Rep. Azerbaidjan în Rep.Moldova | 362,0 |   | 362,0 |  | 351,9 |   | 351,9 |   | 10,1 |   | -10,1 |   |
| 26. | Târgul Intern. Gaudeamus | 100,0 |   | 100,0 |  | 99,7 |   | 99,7 |   | -0,3 |   | -0,3 |   |
| 27. | Congresul Mondial al Eminescologilor | 120,0 |   | 120,0 |  | 120,0 |   | 120,0 |   |   |   |   |   |
| 28. | Edificarea Monumentului Libertăţii | 277,0 |   | 277,0 |  | 277,0 |   | 277,0 |   |   |   |   |   |
| 29. | Org. manif. comem. 71 ani ai deportărilor | 174,4 |   | 174,4 |  | 172,4 |   | 172,4 |   | -2,0 |   | -2,0 |   |
|  | **Alte 18 măsuri** |  |  |  |  | **68,6** | **68,6** |  |  | 68,6 |   |   |   |
| 30. | Spectacol ,,Cîntă un Artist” (Teodorovici) | 100,0 |   |   | 100,0 | **199,9** | 99,9 |   | 100,0 | 99,9 | 99,9 |   |   |
| 31. | Sărb. Naţională a Drapelului | 100,0 |   |   | 100,0 | 161,6 | 61,7 |   | 99,9 | 61,6 | 61,7 |   |   |
| 32. | Sărbători de iarnă 2012  |  |   |   |  | 243,6 | 243,6 |   |   | 243,6 | 243,6 |   |   |
| 33. | Fest. Intern. al tinerilor regizori  |  |   |   |  | 240,0 | 240,0 |   |   | 240,0 | 240,0 |   |   |
| 34. | Part. Conc. Intern. Eurovision 2012 P.Parfeni |  |   |   |  | 120,0 | 120,0 |   |   | 120,0 | 120,0 |   |   |
| 35. | Conc. rep. ,,Tinere Talente”  |  |   |   |  | 91,6 | 91,6 |   |   | 91,6 | 91,6 |   |   |
| 36. | Concert aniversar I.Dascăl |  |   |   |  | 50,0 | 50,0 |   |   | 50,0 | 50,0 |   |   |
| 37. | Fest. de Teatru Class Fest |  |   |   |  | 49,7 | 49,7 |   |   | 49,7 | 49,7 |   |   |
| 38. | Zilele Muzicii Noi |  |   |   |  | 49,3 | 49,3 |   |   | 49,3 | 49,3 |   |   |
| 39. | Zilele I.Creangă 175 ani |  |   |   |  | 22,2 | 22,2 |   |   | 22,2 | 22,2 |   |   |
| 40. | Conc. Republ. ,,La umbra Stejarului” |  |   |   |  | 15,0 | 15,0 |   |   | 15,0 | 15,0 |   |   |
| 41. | Concert susţinut de E.Doga la Moscova |  |   |   |  | 15,0 | 15,0 |   |   | **15,0** | **15,0** |   |   |
| 42. | Fest.-Conc. ,,Mărul de aur” |  |   |   |  | 12,0 | 12,0 |   |   | 12,0 | 12,0 |   |   |
| 43. | Proiect I Cultural Orchestra |  |   |   |  | 10,4 | 10,4 |   |   | 10,4 | 10,4 |   |   |
| 44. | Fest.-Conc. ,,Nistrule cu apă lină” |  |   |   |  | 10,0 | 10,0 |   |   | 10,0 | 10,0 |   |   |
| 45. | Fest.-Conc. Intern. ,,Cîntă Inima” |  |   |   |  | 10,0 | 10,0 |   |   | 10,0 | 10,0 |   |   |
| 46. | Festivalul Naţional de Teatru | 240,5 | 240,5 |   |  |   |   |   |   | -240,5 | -240,5 |   |   |
| 47. | Ziua naţională a culturii  | 200,0 | 200,0 |   |  |   |   |   |   | -200,0 | -200,0 |   |   |
| 48. | Concurs Mold Fest | 60,0 | 60,0 |   |  |   |   |   |   | -60,0 | -60,0 |   |   |
|  | Alte acţiuni |  |   |   |  | 45,0 | 45,0 |   |   | 45,0 | 45,0 |   |   |
|  | **Alte 6 măsuri** | **105,0** | **105,0** |  |  |  |  |  |  | -10,5 | -105,0 |   |   |
|  | Art.118.00 Oleg Baraliuc |  |   |   |  | 48,0 | 48,0 |   |   | 48,0 | 48,0 |   |   |
|  | **TOTAL** | **9840,2** | **4010,5** | **4800,8** | **1028,9** | **9570,4** | **4008,7** | **4538,4** | **1023,4** | **-278,7** | **-118,4** | **-262,4** | **-5,0** |

**Sursă**: Informaţia din Rapoartele Ministerului Culturii privind executarea bugetului pe anul 2012

*Verificările asupra regularităţii utilizării mijloacelor la desfăşurarea unor măsuri culturale au relevat unele disfuncţionalităţi, care necesită reglementări în aspectul modului de utilizare a mijloacelor, asigurării respectării regularităţii şi clauzelor contractelor încheiate cu organizatorii evenimentelor culturale, precum şi unele nereguli, după cum urmează:*

* Lipsa reglementărilor unificate care ar prevedea modul de organizare, desfăşurare şi de finanţare a tuturor acţiunilor culturale determină necesitatea revizuirii/actualizării actualului cadru juridic în dependenţă de statut şi de aria măsurilor culturale.
* Unele acte normative[[20]](#footnote-20) n-au fost respectate în aspectul modului de organizare a acţiunilor preconizate şi termenului de prezentare a documentelor care justifică estimarea cheltuielilor de către participanţi, ceea ce afectează calitatea procesului de estimare, planificare a cheltuielilor pentru acţiunile în cauză.
* La desfăşurarea unor acţiuni culturale nu s-a asigurat regularitatea contractării serviciilor cu persoanele fizice. Astfel, 5 contracte de achiziţii de valoare mică au fost încheiate la desfăşurarea Festivalului Internaţional de Muzică „Mărţişor” după executarea reală a cheltuielilor. În aceste condiţii, au fost achitate 60,0 mii lei, cu riscul de realizare a serviciilor cu nerespectarea destinaţiei.
* Ministerul n-a asigurat legalitatea[[21]](#footnote-21) efectuării achiziţiilor publice la desemnarea persoanei care urmează să organizeze unele manifestări culturale, fapt care a condiţionat riscul reducerii transparenţei achiziţiilor, cu divizarea lor.
* *N-a fost respectat cadrul legal*[[22]](#footnote-22) *la achitarea onorariilor.* Astfel, unui participant autohton i-au fost achitate onorarii în sumă de 17,5 mii lei şi la 17 persoane invitate – de 185,1 mii lei. Deşi actele normative prevăd că pentru persoanele invitate din străinătate onorariile pot fi suplimentate din sponsorizări şi donaţii, MC le-a achitat peste normele stabilite, din contul mijloacelor bugetului de stat.
* Unor organizatori de manifestări culturale li s-a transferat suma totală contractată (dar nu 10%, după cum prevedeau documentele de licitaţie), fără ca aceştia să prezinte dările de seamă asupra cheltuielilor efectuate. Astfel, atît mijloacele primite de la bugetul de stat, cît şi cele din sponsorizări, distribuite persoanelor fizice, au fost trecute la cheltuieli în baza unor procese-verbale de primire a serviciilor, iar cele distribuite persoanelor juridice – în baza unor facturi, fără a fi prezentate ministerului (potrivit clauzelor contractului încheiat) dările de seamă financiare.În total, pe parcursul anului 2012, au fost trecute la cheltuieli, în lipsa dărilor de seamă, mijloace financiare în sumă de 5204,5 mii lei, ce constituie 54,4 % din totalul sumei executate în aceste scopuri.

***Notă:*** *În perioada efectuării auditului, ministerului i s-au prezentat dări de seamă asupra cheltuielilor efectuate în sumă de 1845,4 mii lei.*

**Concluzii:**

Lipsa reglementărilor unificate privind modul de desfăşurare a acţiunilor culturale şi de planificare a costurilor acestora, precum şi controlul insuficient din partea ministerului asupra cheltuielilor efectuate au condiţionat efectuarea unor cheltuieli neregulamentare în sumă de 60,0 mii lei la contractarea serviciilor; de 202,6 mii lei – la achitarea onorariilor cu depăşirea normelor stabilite, precum şi în sumă de 5204,5 mii lei – fără prezentarea dărilor de seamă asupra cheltuielilor efectuate.

 ***Recomandări Ministerului Culturii:***

***6.*** *Să examineze situaţia privind necesitatea elaborării unui cadru normativ unificat privind modul de desfăşurare a acţiunilor culturale, cu stabilirea responsabilităţilor de monitorizare la toate etapele de realizare a acestora (planificare, organizare, desfăşurare, finanţare şi efectuarea cheltuielilor) şi de raportare a cheltuielilor.*

***7.*** *Să întreprindă măsurile de rigoare în vederea implementării unui proces de monitorizare a executării clauzelor contractuale privind prezentarea dărilor de seamă financiare şi a documentelor de justificare a cheltuielilor, cu determinarea persoanelor responsabile.*

***3.3.5. Cu privire la regularitatea utilizării mijloacelor financiare*** *alocate din bugetul de stat pentru susţinerea proiectelor culturale ale asociaţiilor obşteşti*

Conform Legii cu privire la asociaţiile obşteşti[[23]](#footnote-23), statul poate să acorde sprijin asociaţiilor obşteşti prin finanţarea cu destinaţie specială, la cererea acestora, a unor programe sociale, ştiinţifice şi culturale.

Potrivit Raportului privind executarea bugetului instituţiei publice din contul cheltuielilor de bază la 01.01.2013, pentru susţinerea proiectelor culturale ale asociaţiilor obşteşti au fost aprobate mijloace financiare în sumă de 2409,7 mii lei, care s-au finanţat în aceeaşi sumă, cheltuielile efective constituind 1402,5 mii lei. Pe parcursul anului au fost finanţate, în total, 11 asociaţii obşteşti.

*Verificarea finanţării şi utilizării mijloacelor alocate pentru susţinerea programelor, proiectelor şi acţiunilor culturale relevă prezenţa unor neregularităţi şi abateri de la cadrul normativ, şi anume:*

* Cu nerespectarea termenelor regulamentare[[24]](#footnote-24), MC a selectat programe, proiecte şi acţiuni culturale de la 2 asociaţii obşteşti după data-limită de prezentare, de la 4 asociaţii care au prezentat documentaţie incompletă, de la 5 asociaţii după data-limită de prezentare şi cu documentaţie incompletă. Ministerul motivează acest fapt prin neprezentarea în termenul stabilit a proiectelor de către unele asociaţii. Totodată, nu i s-au prezentat auditului justificările de prolongare a termenului de prezentare.
* Nerespectînd prevederile pct.31 şi pct.36 din Regulamentul aprobat prin Hotărîrea Guvernului nr.39 din 26.01.2009, MC a alocat 664,0 mii lei la 8 asociaţii obşteşti, fără încheierea contractelor respective.
* Nu s-a respectat[[25]](#footnote-25) modul de acordare a alocaţiilor aferente realizării programului, la 11 asociaţii obşteşti fiind alocate în avans 713,0 mii lei, iar ultima tranşă urmînd a fi alocată regulamentar după încheierea activităţii şi prezentarea documentelor justificative şi a raportului privind realizarea programului, proiectului sau a acţiunii culturale.
* La alocarea de mijloace unor asociaţii nu s-a ţinut cont de cuantumul sumelor aprobate pentru fiecare proiect în parte de către Consiliul de experţi, care a evaluat şi aprobat programele, proiectele şi acţiunile culturale. Astfel, Uniunea Teatrală, pentru realizarea a 3 proiecte culturale, a beneficiat, în februarie-martie 2012, de susţinere financiară în sumă totală de 100,0 mii lei, prezentînd ministerului Raportul privind realizarea programului în ianuarie 2013, deşi urma a fi prezentat trimestrial. S-a constatat că mijloacele alocate au fost utilizate pentru realizarea doar a 2 din cele 3 proiecte culturale aprobate de Consiliul de experţi.
* Auditul a constatat finanţarea pe parcursul anului 2012 a Casei Republicane de Cultură a Surzilor din Moldova şi a Societăţii Orbilor din Moldova, în lipsa proiectelor sau programelor culturale, în sumă de 383,9 mii lei şi, respectiv, de 1062,8 mii lei.

Datele din dările de seamă cu privire la executarea alocaţiilor bugetare (în aspectul clasificaţiei bugetare), prezentate lunar de către beneficiari, confirmă că resursele alocate s-au utilizat pentru întreţinerea asociaţiilor respective (cheltuielile pentru retribuirea muncii şi plăţile aferente, cheltuielile pentru plata mărfurilor şi serviciilor), fapt ce nu se încadrează în prevederile legale[[26]](#footnote-26).

**Concluzii:**

Controlul insuficient asupra respectării modului de alocare şi utilizare a mijloacelor financiarebugetare destinate programelor, proiectelor sau acţiunilor culturale a condiţionat selectarea unor asociaţii după termenul-limită de prezentare sau la prezentarea incompletă a documentelor de solicitare. S-au alocat mijloace în sumă de 664,0 mii lei în lipsa contractelor, iar finanţarea proiectelor în sumă de 713,0 mii lei s-a efectuat pînă la justificarea documentară a cheltuielilor. Ministerul Culturii a finanţat Societatea Orbilor din Moldova şi Casa Republicană de Cultură a Surzilor, în lipsa prezentării proiectelor, programelor culturale, cu suma de 1446,7 mii lei.

***Recomandări Ministerului Culturii:***

***8.*** *Să asigure implementarea regulamentară a procesului de selectare şi de finanţare a programelor, proiectelor/acţiunilor culturale desfăşurate de asociaţiile obşteşti, cu gestionarea regulamentară a banilor publici.*

***3.4. Cu privire la regularitatea administrării şi gestionării patrimoniului public***

Potrivit datelor evidenţei contabile la situaţia din 01.01.2013, Ministerul Culturii dispune de patrimoniu în valoare totală de 740805,6 mii lei.

Conform prevederilor legale[[27]](#footnote-27), ministerul urma să evalueze şi să supună înregistrării obligatorii în Registrul bunurilor imobile, precum şi în evidenţa contabilă clădirile şi terenurile aferente aflate în gestiunea Ministerului Culturii şi instituţiilor subordonate.

Verificările efectuate de audit asupra regularităţii gestionării bunurilor *patrimoniale în cadrul Aparatului central al Ministerului Culturii au relevat că:*

* *n-a fost asigurată reflectarea în evidenţa contabilă a unor imobile.* Deşi ministerul deţine titlurile de proprietate, nu sînt înregistrate în evidenţa contabilă a Aparatului central al Ministerului Culturii 2 terenuri amplasate în mun.Chişinău, inclusiv terenul cu suprafaţa de 0,3317 ha (neevaluat şi transmis cu drept de superficie pe o perioadă de 99 de ani către ICS „Universal Proiect” S.R.L.) şi terenul cu suprafaţa de 0,955 ha, atribuit legal[[28]](#footnote-28) ministerului în anul 2006, pentru construcţia blocului de studii al Colegiului Naţional de Coregrafie, mun.Chişinău.
* *n-a fost luat la evidenţă* imobilul amplasat pe str.Columna 60, cu suprafaţa de 306,0 m2, transmis ministerului cu titlu gratuit, la 15.09.2011, din gestiunea Î.S. „Buciumul” (aflat în proces de lichidare). Din iulie 2012 acest imobil a fost transmis cu titlu gratuit Î.S. „Tipografia Centrală”, fără a fi reflectat, pînă la finalizarea auditului, în evidenţa contabilă a ultimei. De facto, imobilul, în decurs de 2 luni, a fost transmis de către Î.S. „Tipografia Centrală” în locaţiune S.R.L. „Alexcrist” în baza contractului, pe un termen de 3 ani, fiind înregistrat în registrul de evidenţă a contractelor în perioada auditului.
* *nu s-a asigurat corectitudinea raportării unor imobile*. Astfel, o clădire cu suprafaţa de 1239,4 m2, amplasată în or. Glodeni, şi 3 clădiri cu suprafaţa totală de 2402,0 m2, amplasate în or.Soroca, conform datelor OCT, se află în proprietatea ministerului, dar de facto sînt reflectate în rapoartele instituţiilor de învăţămînt din localităţile menţionate.
* *nu s-au exclus discrepanţele dintre datele evidenţei contabile şi datele Registrului bunurilor imobile, ţinut de OCT*. Astfel, în evidenţa contabilă a ministerului este înregistrat un edificiu cu suprafaţa de 393,1 m2 (transmis în locaţiune Uniunii Compozitorilor şi Muzicologilor, cu aceeaşi suprafaţă), în Registrul bunurilor imobile această suprafaţă fiind indicată cu 114,5 m2 mai puţin.
* *n-a fost evaluată şi înregistrată nici la OCT, nici în evidenţa contabilă* clădirea cu suprafaţa de 652,4 m2 şi terenul aferent (str. M.Eminescu 31), transmise în baza Hotărîrii Guvernului nr.986 din 21.09.1998[[29]](#footnote-29). De facto, numai clădirea este înregistrată în evidenţa contabilă a Colegiului Naţional de Coregrafie, mun.Chişinău.
* *n-a fost asigurată excluderea din evidenţa contabilă a Aparatului central al Ministerului Culturii a unor imobile care în prezent nu-i aparţin*. Astfel, la momentul efectuării auditului, în evidenţă erau înregistrate 2 imobile (cu suprafaţa de 1768 m2 şi, respectiv, de 2616,7 m2), înstrăinate în anii 2000-2009 şi care nu se mai află în gestiunea sa.

***Notă:*** *La finalizarea auditului, Î.S. „Tipografia Centrală” a prezentat echipei de audit documentele justificative privind rezilierea din 31.12.2012 a contractului de locaţiune încheiat cu S.R.L. „Alexcrist”. Totodată, conform Raportului financiar pe perioada de 9 luni ale anului 2012, imobilul cu suprafaţa de 2616,7 m2 a fost exclus din evidenţa contabilă.*

***3.4.1. Cu privire la regularitatea administrării de către minister a patrimoniului public în cadrul instituţiilor din subordine***

*Verificările de audit au relevat un nivel redus al monitorizării şi gestionării patrimoniului public de către minister şi instituţiile subordonate, fiind admise mai multe nereguli la înregistrarea, evaluarea şi evidenţa imobilului. Situaţiile generalizate, constatate de audit, se prezintă în Tabelul nr.5.*

 **Tabelul nr.4**

|  |  |  |  |  |  |  |  |
| --- | --- | --- | --- | --- | --- | --- | --- |
| **Numărul instituţiilor la care s-au depistat neregularităţi, din totalul celor subordonate** | **Terenuri neînregistrate în evidenţa contabilă** | **Terenuri neînregistrate****la OCT** | **Terenuri neevaluate****de OCT** | **Clădiri neînregistrate în evidenţa contabilă** | **Clădiri neînregistrate****la OCT** | **Clădiri neevaluate****de OCT** | **Divergenţe privind suprafaţa clădirilor** **între datele contabilităţii** |
| **şi datele OCT** | **şi HG nr.351 din 23.03.2005** |
| **nr.** | **(ha)** | **nr.** | **(ha)** | **nr.** | **(ha)** | **nr.** | **(m2)** | **nr.** | **(m2)** | **nr.** | **(m2)** | **(m2)** | **(m2)** |
| 9 instituţii de învăţămînt | 15 | 9,75 | 5 | 3,09 | 11 | 7,95 | 1 | 570,4 | 5 | 12774,53 | 20 | 17169,0 | 28645,6 | 31291,8 |
| 4 muzee | 7 | 201,67 | - | - | 11 | 204,07 | 8 | 1061,0 | 48 | 6634,4 | 26 | 24627,1 | 11051,9 | 19214,0 |
| 2 biblioteci naţionale | 2 | 0,84 | - | - | 2 | 0,84 | - | - | 2 | 156,3 | 4 | 12403,3 | 8214,4 | 8828,4 |
| 14 întreprinderi de stat | 7 | 8,43 | - | - | 1 | 0,01 | 5 | 2264,4 | 16 | 29114,5 | 6 | 10647,3 | 23217,8 | 21716,9 |
| 3 societăţi pe acţiuni | 4 | 9,59 | - | - | 2 | 8,44 | - | - | 1 | 1631,1 | 13 | 16889,2 | 676,0 | 11157,84 |
| alte 8 instituţii | 2 | 49,49 | 1 | 48,94 | 1 | 0,55 | - | - | 5 | 2415,2 | 3 | 1171,25 | 4452,5 | 21448,9 |
| **TOTAL,** **40 INSTITUŢII** | **37** | **279,77** | **6** | **52,03** | **28** | **221,86** | **14** | **3895,8** | **77** | **52726,03** | **72** | **82907,15** | **76258,2** | **113657,84** |

**Sursă**: Rapoartele MC prezentate Agenţiei Proprietăţii Publice

La cele 40 de instituţii din subordine s-a constatat: 37 de terenuri cu suprafaţa de 279,77 ha şi 14 clădiri cu suprafaţa de 3895,8 m2 n-au fost înregistrate în evidenţa contabilă; 6 terenuri cu suprafaţa de 52,03 ha şi 77 de clădiri cu suprafaţa de 52726,03 m2 n-au fost înregistrate la OCT, 28 de terenuri cu suprafaţa de 221,86 ha şi 72 de clădiri cu suprafaţa de 82907,15 m2 n-au fost evaluate de OCT. Concomitent, au fost constatate devieri privind suprafaţa clădirilor între datele contabilităţii şi datele OCT şi din Hotărîrea Guvernului nr.351 din 23.03.2005[[30]](#footnote-30). Totodată, în scopul realizării etapei a doua (anii 2003-2010) a Programului de stat de creare a cadastrului bunurilor imobile, aprobat prin Hotărîrea Guvernului nr.1030 din 12.10.1998[[31]](#footnote-31), instituţiile subordonate ministerului, în comun cu reprezentanţii autorităţilor administraţiei publice centrale, au efectuat inventarierea clădirilor proprietate publică la situaţia din 01.01.2004, a căror listă a fost aprobată prin Hotărîrea Guvernului nr.351 din 23.03.2005.

*Verificările auditului au relevat divergenţe între datele contabile şi datele imobilelor înregistrate la OCT, precum şi prevăzute în Listele aprobate prin Hotărîrea Guvernului nr.351 din 23.03.2005.* Astfel, la OCT suprafeţele imobilelor a 13 instituţii au fost înregistrate cu 60,2 mii m2 mai puţin, iar la 4 instituţii - cu 2,6 mii m2 mai mult faţă de datele evidenţei contabile. În Lista aprobată prin Hotărîrea Guvernului nr.351 din 23.03.2005, suprafeţele imobilelor la 29 de instituţii sînt indicate cu 103,5 mii m2 mai puţin, iar la 8 instituţii - cu 14,2 mii m2 mai mult faţă de datele evidenţei contabile. Pînă la momentul actual, ministerul n-a propus modificările respective la această hotărîre.

*Auditul a constatat iregularităţi şi la gestionarea întreprinderilor de stat.* Astfel, conformprevederilor Legii nr.146-XIII din 16.06.1994 şi Legii nr.121-XVI din 04.05.2007[[32]](#footnote-32), Ministerul Culturii urma să administreze întreprinderile de stat din subordine prin intermediul Consiliului de administraţie şi al administratorului întreprinderii (organul executiv). Nerespectînd prevederile legale[[33]](#footnote-33), ministerul n-a desemnat membrii Consiliului de administraţie la 2 întreprinderi de stat (Î.S. „Gaudeamus-cinema”, Î.S. Publicaţia Periodică Revista Social-Culturală „Moldova”). O situaţie analogică se atestă şi în activitatea a 4 teatre şi la o instituţie concertistică care dispun de forma organizatorico-juridică de întreprindere de stat, la care n-a fost elaborat Regulamentul de activitate a Consiliului de administraţie.

Deşi, potrivit art.7 din Legea nr.146-XIII din 16.06.1994, în componenţa Consiliului de administraţie creat în cadrul unor întreprinderi de stat au fost incluşi în mod obligatoriu reprezentanţi ai Ministerului Economiei şi Ministerului Finanţelor, aceştia n-au constituit majoritatea, întrucît entităţile date au delegat cîte un reprezentant.

Nerespectîndu-se prevederile art.7 alin.(8) din Legea nr.146-XIII din 16.06.1994, la toate întreprinderile, Consiliul de administraţie n-a aprobat: direcţiile prioritare şi planurile anuale de dezvoltare a întreprinderilor, devizul anual de venituri şi cheltuieli, dările de seamă trimestriale ale administratorului referitor la rezultatele activităţii economico-financiare a întreprinderii. De asemenea, n-au fost prezentate auditului probe referitor la convocarea şedinţelor Consiliului de administraţie, care urmau să aibă loc nu mai rar decît o dată în trimestru.

Prin decizia MC, în anii 2007-2008 Î.S. ,,Agenţia de Impresariat” i-au fost transmise în gestiune 3 edificii, care anterior aparţineau, respectiv, Î.S. OCI „Moldova-Concert”, S.A. „Circul din Chişinău” şi Ministerului Culturii. Conform statutului, întreprinderea dată urma să desfăşoare peste 13 genuri de activitate, principalul fiind activitatea de impresariat. Verificările auditului au constatat că în perioada anului 2012, precum şi în anii precedenţi activitatea acestei întreprinderi s-a axat doar pe darea în arendă a imobilului. Mijloacele acumulate în anul 2012 în sumă de 1941,1 mii lei au fost utilizate la întreţinerea personalului şi achitarea serviciilor comunale. La situaţia din 01.01.2013, întreprinderea a înregistrat datorii creditoare în sumă de 1873,6 mii lei (faţă de 2667,6 mii lei – la 31.12.2009), inclusiv faţă de personal – de 599,0 mii lei, şi datorii debitoare – de 878,0 mii lei.

Pînă la momentul actual nu este majorat regulamentar capitalul social în baza imobilului transmis din gestiunea S.A. „Circul din Chişinău” în valoare de 11641,0 mii lei. Activitatea întreprinderii în astfel de condiţii generează riscul de înstrăinare a patrimoniului public, ministerul motivînd că organul cadastral n-a acceptat înregistrarea din cauza modificării în actul de primire-predare a suprafeţei totale a imobilului, iar actul ulterior întocmit n-a fost acceptat de către administratorul circului. Totodată, conform documentelor suplimentare prezentate auditului, Î.S. ,,Cadastru”, la cererea prealabilă a Î.S. ,,Agenţia de Impresariat”, a comunicat că, întru efectuarea unor rectificări în Registrul bunurilor imobile, urmează a fi prezentate actele prevăzute de legislaţia în vigoare (art.26, art.28 din Legea cadastrului bunurilor imobile).

Pe parcursul anului 2012, Ministerul Culturii a administrat pachetul de acţiuni ale statului în 3 societăţi pe acţiuni, inclusiv: S.A. „Moldova-film” – 100%, S.A. „Moldcinema” – 100%, S.A. „Circul din Chişinău” – 83,32%.

Auditula constatat că S.A.„Circul din Chişinău” deţine în proprietate edificiul Complexului cultural de prezentări artistice ,,Circul din Chişinău”, cu valoarea de bilanţ de 58278,7 mii lei, capitalul social constituind 67748,6 mii lei. Prin Hotărîrea Curţii de Apel Chişinău din 20.11.2012, s-a dispus intentarea procesului de insolvabilitate a S.A. „Circul din Chişinău”, la cererea introductivă depusă de 2 foşti angajaţi, care au pretins încasarea plăţilor salariale în sumă totală de 14,3 mii lei. Verificarea documentelor MC cu privire la procesul de insolvabilitate intentat relevă că, deşi în şedinţa de judecată creditorii (cele 2 persoane fizice) au înaintat un demers, prin care au solicitat instanţei retragerea cererii introductive privind intentarea procesului de insolvabilitate, fapt consemnat în procesul-verbal al şedinţei de judecată, directorul S.A. „Circul din Chişinău”, fiind de acord cu poziţia administratorului provizoriu, a lăsat la discreţia instanţei soluţionarea demersului înaintat, iar conform deciziei instanţei de judecată, a fost intentat procesul de insolvabilitate.

Astfel, Ministerul Culturii, în calitatea sa de fondator unic, care îşi exercită drepturile de gestionar al acestei societăţi pe acţiuni, prin intermediul atribuţiilor, neachitînd plăţile salariale celor 2 persoane, nu a prevenit intentarea procesului de insolvabilitate, fiindu-i refuzată intervenirea în procesul de insolvabilitate ca acţionar şi administrator al proprietăţii statului.

***Notă:*** *La 28.03.2013, ministerul a prezentat auditului documentele ce confirmă aflarea pe rol a litigiului de judecată cu privire la procesul de insolvabilitate a S.A. ,,Circul din Chişinău”.*

***3.4.2. Cu privire la regularitatea gestionării patrimoniului cultural***

În Registrul monumentelor Republicii Moldova ocrotite de stat, aprobat prin Hotărîrea Parlamentuluinr.1531-XII din 22.06.1993[[34]](#footnote-34), sînt înscrise 5706 obiecte cu statut de monumente de importanţă naţională, inclusiv în mun.Chişinău – 425, mun.Bălţi – 43, mun.Bender –37, mun.Tiraspol – 58, în Zona de Nord – 3007, în Zona de Centru – 1720 şi , respectiv, în Zona de Sud – 416.

Auditul a constatat nerespectarea prevederilor legale[[35]](#footnote-35) conform cărora organele de stat pentru ocrotirea monumentelor urmau să efectueze inventarierea şi să reactualizeze, în intervalul de 3 ani, Registrul monumentelor ocrotite de stat. La rîndul său, Ministerul Culturii urma să centralizeze, să verifice şi să prelucreze rezultatele acestor date. Totodată, s-au constatat divergenţe între datele Registrului monumentelor ocrotite de stat şi datele Registrului bunurilor imobile, ţinut de oficiile cadastrale, în ce priveşte adresa de amplasare a clădirilor–părţi componente ale monumentelor de istorie şi arhitectură. *Aceste circumstanţe, precum şi informaţiile diferite ale ministerului referitor la părţile integre ale monumentelor creează o situaţie incertă şi generează interpretări diferite cu privire la statutul acestora, fapt care a condiţionat privatizarea neregulamentară*[[36]](#footnote-36) *a unor clădiri înscrise în Registrul monumentelor Republicii Moldova ocrotite de stat.*

Astfel, Conacul urban Inglezi (1873-1875) este înscris în Registrul monumentelor Republicii Moldova ocrotite de stat, aprobat prin Hotărîrea Parlamentului nr.1531 din 22.06.1993, în calitate de monument de categorie naţională cu numărul 249, amplasat în mun.Chişinău, str.Mihai Eminescu 52. Conform procesului-verbal al Comisiei de expertizare istorico-arhitecturală, semnat de 4 persoane, inclusiv din cadrul ministerului şi Institutului Patrimoniului Cultural al Academiei de Ştiinţe a Moldovei, şi aprobat la 04.07.2011 de către viceministrul culturii, acest Conac este constituit din 3 obiective de bază: clădirea centrală a Conacului cu poarta de intrare (A01), clădirea Remizei pentru trăsuri cu grajdul de cai (B05) şi edificiul pentru portar la intrarea secundară pe teritoriul Conacului (V02). Verificările efectuate de audit denotă că 2 (din cele 3) părţi componente ale Conacului urban Inglezi – B05 (suprafaţa la sol de 214,60 m2) şi V02 (suprafaţa la sol de 63,50 m2), cărora în anul 2011 li s-au atribuit adrese poştale diferite, au fost înstrăinate, în baza Hotărîrii Comisiei de privatizare nr.23 din 26.12.2012, unor agenţi economici.

Ca bază a înstrăinării imobilelor menţionate a servit şi informaţia Ministerului Culturii către Agenţia Proprietăţii Publice din 14.12.2011, în care se specifică că obiectele istorice privatizate sînt amplasate, conform datelor OCT, pe str.M. Eminescu 52/1 (fosta B05) şi, respectiv, 52/2 (fosta V02) şi nu sînt înregistrate cu statut de monumente ale Republicii Moldova ocrotite de stat. În acest context, ministerul consideră crearea Comisiei de expertizare ca fiind nelegitimă (în lipsa ordinului), iar semnăturile aplicate asupra procesului-verbal – neveridice. Totodată, prezentînd scrisoarea din 25.03.2013 a Institutului Patrimoniului Cultural (cu o zi înainte de examinarea raportului), persoana care a alcătuit-o şi a participat la întocmirea procesului-verbal al Comisiei de expertizare istorico-arhitecturală a afirmat că pe adresa dată este înregistrată o singură clădire în perioada 1873-1875.

*O altă problemă şi situaţie de risc care au stat la baza privatizării şi demolării unor monumente de arhitectură ţin de faptul că unele clădiri de acest tip aveau statut locativ, iar Ministerul Culturii n-a avut încheiate cu proprietarii contracte de asigurare a monumentelor sub formă de bunuri imobile, aceste clădiri fiind privatizate contrar legii, iar ulterior comercializate unor agenţi economici şi demolate.* În acest sens, exemplificăm cazul privatizării şi demolării unui imobil din Complexul de clădiri şi grădina peisajeră ale Şcolii de pomicultură şi viticultură, care este înscris în Registrul monumentelor Republicii Moldova ocrotite de stat în calitate de monument de categorie naţională, cu valoare istorico-arhitecturală, amplasat în mun. Chişinău, str.Sarmizegetusa 48. Conform concluziei Comisiei de expertizare istorico-arhitecturală (aprobată de minister la 21.03.2011), Complexul cuprinde 4 clădiri (blocul central şi alte 3 clădiri fără denumiri înscrise cu fracţiile 48/8, 48/9 şi 48/12), toate avînd o valoare arhitecturală şi istorică deosebită, fapt ce a determinat înscrierea Complexului, inclusiv a terenului, ca grădină peisajeră în Registrul monumentelor Republicii Moldova ocrotite de stat.

Conform probelor obţinute de audit, imobilul înscris cu fracţia 48/12 a fost privatizat în anii precedenţi de către 4 persoane fizice, care în anul 2011 l-au înstrăinat unui agent economic, acesta ulterior demolîndu-l.

Pe marginea proiectului de decizie a Consiliului municipal Chişinău privind darea în arendă a terenului respectiv şi desfiinţarea apartamentelor privatizate, Ministerul Culturii, în anul 2011, a expus 2 concluzii diferite cu privire la statutul acestei clădiri. În prima concluzie, adresată Consiliului municipal Chişinău, ministerul a reiterat că imobilul înscris cu fracţia 48/12 este parte componentă a Complexului de clădiri al Şcolii de pomicultură şi viticultură, cu statut de monument protejat de categorie naţională, înscris în Registrul monumentelor Republicii Moldova ocrotite de stat, iar în a doua concluzie Ministerul Culturii afirmă că imobilul situat pe str. Sarmizegetusa 48/12, la moment dispunînd de adresă distinctă, nu este inclus în lista specificată, prin urmare nu dispune de statut de monument protejat de categorie naţională, fapt ce a permis demolarea imobilului menţionat.

*În unele cazuri, monumentele de istorie şi arhitectură nu sînt înregistrate în Registrul bunurilor imobile.* Astfel, clădirile amplasate pe str.Armenească 96, str.Moara Roşie 5 şi str. Serghei Lazo 24 din mun.Chişinău, înscrise în Registrul monumentelor Republicii Moldova ocrotite de stat nu sînt înregistrate la organele cadastrale, ceea ce prezintă un risc al neintegrităţii şi înstrăinării neregulamentare a acestor clădiri.

*Un risc de înstrăinare şi demolare a monumentelor prezintă şi divergenţele între adresa reală de amplasare a monumentului şi cea indicată în Registrul bunurilor imobile.* Astfel, Conacul urban, înscris cu nr.269 în Registrul monumentelor Republicii Moldova ocrotite de stat, în realitate amplasat pe str.31 August 1989 nr.153, în Registrul bunurilor imobile este înregistrat pe str.31 August 1989 nr.53.

*Auditul a identificat riscul dispariţiei unor monumente protejate în condiţiile Legii nr.1530-XII din 22.06.1993, datorită anexării lor la clădiri neînregistrate în Registrul monumentelor Republicii Moldova ocrotite de stat, cu modificarea adresei juridice şi neînregistrarea acestei modificări în Registrul bunurilor imobile, precum şi fără modificarea corespunzătoare în Registrul monumentelor Republicii Moldova ocrotite de stat.*

Astfel, Conacul urban Cazimir – Cheşco este înregistrat în calitate de monument de însemnătate naţională în Registrul monumentelor Republicii Moldova ocrotite de stat, cu nr.254, pe adresa str.S.Lazo 24. Conform Hotărîrii Guvernului nr.351 din 23.03.2005, acesta se află în gestiunea Academiei de Muzică, Teatru şi Arte Plastice, în care este amplasat blocul de studii nr.4, cu suprafaţa de 382,0 m2, pe adresa - mun.Chişinău, str.S.Lazo 24. La întocmirea dosarului tehnic cadastral (03.07.2007), imobilul menţionat a fost anexat la clădirea blocului de studii nr.3 al Academiei, care are o suprafaţă de 1224,8 m2 şi nu dispune de statut de monument protejat. Totodată, a fost modificată adresa - în str.31 August 1989 nr.137, precum şi datele evidenţei contabile. Datele Registrului bunurilor imobile relevă înregistrarea pe adresa dată doar a blocului nr.3 (1224,8 m2), care nu dispune de statut de monument protejat, situaţie ce generează un risc major de dispariţie a monumentului de categorie naţională – Conacul urban Cazimir – Cheşco, în contextul neiniţierii procedurii de modificare corespunzătoare a Registrului monumentelor Republicii Moldova ocrotite de stat.

*Auditul menţionează şi necesitatea îmbunătăţirii procesului de monitorizare a executării contractelor de locaţiune şi de restaurare a patrimoniului cultural, încheiate în anii precedenţi.* Astfel, la 25.03.2003, Ministerul Culturii a încheiat un contract de colaborare cu S.R.L. „Iux Com”, conform căruia ultima s-a obligat, pe lîngă construcţia propriului imobil, să reconstituie în aceiaşi parametri tridimensionali sala fostului Teatru din anul 1818 (imobilul din str.Columna 102 ,,Casa Boierului Krupenski”, înscris cu nr.260 în Registrul monumentelor de importanţă locală), iar la finalizarea edificării să transmită gratis această sală în posesia ministerului, pentru instituirea şi amplasarea Muzeului Teatrului, Literaturii şi Artei Scenografice din Basarabia. Totodată, s-a obligat să procure, în decurs de 2 săptămîni de la data încheierii contractului, birotică pentru instituirea pe lîngă Muzeul Naţional de Etnografie şi Istorie Naturală a unui Centru de editare de materiale promoţionale. Verificările relevă că la momentul efectuării auditului clădirea încă nu era transmisă în posesia ministerului, iar Centrul menţionat n-a fost instituit. De asemenea, ministerul nu deţine informaţii cu privire la respectarea de către S.R.L. „Iux Com”, la reconstrucţia clădirii, a parametrilor tridimensionali şi decorativi originali.

*Pînă în prezent nu este soluţionată, conform cadrului regulator, problema privind acumularea şi utilizarea plăţilor de la arenda monumentelor, inclusiv a zonelor lor de protecţie.* Astfel, reieşind din prevederile art.27 alin.(3) din Legea nr.413-XIV din 27.05.1999[[37]](#footnote-37), art.35 şi art.38 din Legea nr.1530-XII din 22.06.1993, mijloacele obţinute de la transmiterea în folosinţă temporară a monumentelor, inclusiv a zonelor lor de protecţie[[38]](#footnote-38), urmau a fi utilizate pentru finanţarea activităţii privind evidenţa, studierea, punerea în valoare, salvarea, protejarea, conservarea şi restaurarea monumentelor. Astfel, 9 instituţii din subordinea Ministerului Culturii au obţinut mijloace în sumă totală de 10434,2 mii lei de la transmiterea în folosinţă temporară a spaţiilor/suprafeţelor de 12501,2 m2 din clădirile înregistrate în Registrul monumentelor Republicii Moldova ocrotite de stat, care beneficiază de statut protejat, utilizînd mijloacele respective, în baza devizelor de venituri şi cheltuieli aprobate, în alte scopuri decît ocrotirea monumentelor.

*Auditul a constatat că în ultimii ani n-au fost respectate întocmai prevederile legislaţiei naţionale în domeniul protejării patrimoniului cultural*–*istoric, iar nesancţionarea celor care, prin acţiunile lor, distrug obiectele de patrimoniu cultural determină riscul admiterii şi în continuare a ilegalităţilor în domeniul dat.* Astfel, conform Raportului Agenţiei de inspectare şi restaurare a monumentelor a Ministerului Culturii (în continuare–Agenţia), în baza inspectărilor efectuate în perioada anilor 2010-2012 în 32 de raioane şi 3 municipii din Republica Moldova, se relevă 103 cazuri de demolare a imobilelor ocrotite de stat. În anul 2012, Agenţia, a întocmit şi a transmis organelor Procuraturii 8 sesizări privind asemenea cazuri, din care 2 sesizări au servit drept temei pentru pornirea cauzei penale.Conform datelor Agenţiei, în stare de degradare se află 40 de monumente, dintre care 30 – în stare de degradare avansată, iar altele 17 – ruinate. Auditul a constatat că pînă la momentul actual atît clădirile, cît şi zonele protejate înscrise în Registrul monumentelor nu dispun de paşapoarte tehnice (în care să fie stabilite zonele de protecţie a acestora), de planuri cadastrale, dosare de inventar, acte de verificare a stării tehnice, precum şi nu sînt asigurate prin încheierea contractelor de dare în arendă/folosinţă. Factorii de decizie ai ministerului motivează degradarea şi distrugerea edificiilor cu statut de monument protejat prin faptul că MC nu dispune de capacităţile instituţionale necesare pentru ţinerea evidenţei patrimoniului cultural construit în condiţiile legislaţiei naţionale în vigoare[[39]](#footnote-39), Convenţiilor UNESCO şi Consiliului Europei ratificate de Republica Moldova[[40]](#footnote-40), precum şi prin lipsa unei instituţii de proiectare şi cercetare ştiinţifico-practică care ar asigura ţinerea Registrului naţional al patrimoniului cultural imobil. De asemenea, ministerul motivează această situaţie şi prin lipsa specialiştilor în proiectarea lucrărilor de restaurare, rezolvarea problemelor tehnice ale obiectivelor conservate/restaurate în conformitate cu standardele naţionale şi internaţionale în domeniu.

**Concluzii:**

Nivelul actual al managementuluişi al sistemului de control intern în cadrul ministerului şi instituţiilor subordonate a condiţionat gestionarea irelevantă a patrimoniului public, neasigurînd în deplină măsură înregistrarea la organele cadastrale a drepturilor patrimoniale asupra 77 de clădiri cu suprafaţa totală de 52,7 mii m2şi a 6 terenuri cu suprafaţa de 52,03 ha, fapt ce nu permite identificarea prin sistemul contabil a operaţiunilor de scoatere din uz a acestora.

Modul insuficient de administrare şi monitorizare a patrimoniului S.A. „Circul din Chişinău” condiţionează apariţia unui risc major de înstrăinare a proprietăţii statului.

Actualul sistem de protejare a patrimoniului cultural nu este suficient pentru monitorizarea stării de lucruri în domeniu atît la nivel naţional, cît şi la nivel local. Managementul irelevant din partea organelor de stat pentru ocrotirea monumentelor la toate nivelurile a condiţionat gestionarea neregulamentară a monumentelor de istorie şi arhitectură ce constituie patrimoniu cultural naţional. Informaţiile distincte ale Ministerului Culturii asupra monumentelor de istorie şi arhitectură, pe fundalul unor imperfecţiuni ale cadrului normativ, precum şi schimbarea, fracţionarea de către autorităţile locale şi cadastrale a adresei indicate în Registru, fără anunţarea prealabilă a Ministerului Culturii în vederea înaintării în Parlamentul RM a propunerilor pentru modificarea Registruluimonumentelor Republicii Moldova ocrotite de stat, generează o problemă majoră privind determinarea statutului juridic şi protejarea de către stat a acestor obiective ca patrimoniu cultural.

***Notă:*** *Ministerul Culturii a elaborat Strategia de dezvoltare a culturii ,,Cultura 2020”, care prevede şi documentarea patrimoniului cultural.*

***Recomandări Ministerului Culturii:***

***9.*** *Să examineze, de comun acord cu autorităţile publice de competenţă, posibilitatea iniţierii procedurii de reactualizare a Registrului monumentelor Republicii Moldova ocrotite de stat, prin prisma Legii privind ocrotirea monumentelor, cu ajustarea la Registrul bunurilor imobile, ţinut de organele cadastrale.*

***10.*** *Să examineze situaţiile şi factorii care stopează procesul de înregistrare a drepturilor asupra bunurilor imobile şi terenurilor aferente, cu asigurarea înregistrării integrale a drepturilor patrimoniale.*

***11.*** *Să întreprindă măsuri de modificare a Hotărîrii Guvernului nr.351 din 23.05.2005 în aspectul racordării la situaţia reală a imobilelor în care sînt amplasate instituţiile, întreprinderile de stat şi societăţile pe acţiuni din subordinea Ministerului Culturii.*

***12.*** *Să asigure executarea Planului de acţiuni al Guvernului pentru anii 2012-2015, aprobat prin Hotărîrea Guvernului nr.289 din 07.05.2012, perfecţionînd în continuare capacitatea de gestionare a patrimoniului cultural prin crearea unui management adecvat.*

***13.*** *Să examineze oportunitatea revizuirii statutului/cadrului regulator cu privire la activitatea Î.S. „Agenţia de impresariat”, întru excluderea riscului de înstrăinare a imobilelor statului în rezultatul creării datoriilor semnificative faţă de personal si alţi creditori.*

***3.5. Cu privire la efectuarea unor cheltuieli pentru investiţii capitale***

Conform Legii bugetului de stat pe anul 2012, Ministerului Culturii i-au fost prevăzute alocaţii destinate investiţiilor capitale în sumă de 11328,2 mii lei. În urma rectificărilor legii bugetare anuale, alocaţiile definitivate la acest capitol au însumat 7772,2 mii lei, sau 68,6% din limitele iniţial aprobate. Cheltuielile executate de la componenta de bază au constituit 7680,6 mii lei. Auditul relevă că, din numărul total al obiectelor aprobate iniţial pentru investiţii capitale, n-au fost executate în termen şi în volum deplin 2 obiecte. Alocaţiile bugetare nevalorificate au constituit 91,6 mii lei.

Mijloacele alocate au fost preconizate pentru restaurarea a 7 clădiri care aparţin muzeelor şi teatrelor din subordine. Pentru reparaţii capitale, iniţial în planul de finanţare al Ministerului Culturii au fost prevăzute mijloace financiare în sumă de 900,0 mii lei. În rezultatul modificărilor, au fost precizate 1444,0 mii lei, dar s-au executat în sumă de 1442,9 mii lei.

Ministerul Culturii, în anul 2012, şi-a asumat responsabilitatea asupra utilizării mijloacelor prevăzute pentru investiţiile capitale la 2 obiecte, din cele 7 preconizate, la care urmau a fi valorificate 1750,0 mii lei şi, respectiv, 710,0 mii lei.

Urmare licitaţiilor desfăşurate de către minister la 12.03.2012 şi la 22.06.2012, au fost încheiate 2 contracte de executare a lucrărilor de restaurare, inclusiv la Sala cu Orgă – pentru finalizarea lucrărilor de restaurare a cupolei şi montarea sistemului de ventilare şi condiţionare a aerului în sumă de 1589,2 mii lei, şi la Teatrul „B.P. Hajdeu”, or. Cahul – pentru servicii de proiectare a lucrărilor de reconstrucţie a edificiului avariat în sumă de 678,0 mii lei.

*Verificările asupra utilizării mijloacelor în urma achiziţiilor efectuate şi contractelor încheiate au relevat unele deficienţe şi situaţii problematice, care se exprimă prin următoarele:*

* Nu s-au respectat termenele de efectuare a lucrărilor prevăzute de contractele încheiate. Astfel, la finalizarea auditului (01.03.2013), la Sala cu Orgă lucrările au fost executate la nivel de 89,8% (1427,2 mii lei) din valoarea contractului, deşi acestea urmau a fi finalizate pînă la 22.11.2012. La Teatrul „B.P Hajdeu”, or.Cahul n-au fost prezentate documentele de executare a contractului nici la 01.01.2013, deşi termenul de executare a lucrărilor a fost stabilit pînă la 01.08.2012.
* Nerespectînd condiţiile de achitare prevăzute de contract, pentru lucrările de proiectare a reconstrucţiei teatrului, MC a transferat în avans antreprenorului suma totală contractată de 678,0 mii lei.
* Neasigurarea coordonării documentaţiei de proiect şi a devizului de cheltuieli cu Serviciul de Stat pentru Verificarea şi Expertizarea Proiectelor şi Construcţiilor (în continuare - SSVEPC) atît la obiectele menţionate, cît şi la alte lucrări de reconstrucţie ţine de lipsa în baza naţională de deviz a normativelor pentru întocmirea devizelor la aprecierea costului lucrărilor de restaurare. Normativele menţionate n-au fost elaborate, deşi, conform informaţiei Ministerului Construcţiilor şi Dezvoltării Teritoriului, bazată pe indicaţiile Guvernului (nr.02004-1239 din 21.11.2008), ministerul urma să le prezinte Guvernului pînă la 01.02.2009, acestea fiind doar incluse de către ultimul în Proiectul Planului tematic de elaborare a documentelor normative în construcţii pe anii 2009-2010, care urma a fi aprobat de Guvern. Cele menţionate au generat efectuarea lucrărilor de restaurare a cupolei Sălii cu Orgă în lipsa documentaţiei de proiect şi a devizului de cheltuieli aprobat de SSVEPC, prin ce n-au fost respectate prevederile art.13 din Legea nr.721-XIII din 02.02.1996[[41]](#footnote-41).

*Auditul a constatat cazuri de elaborare a proiectelor de reconstrucţie care ulterior n-au dispus de acoperire financiară conform planului aprobat de MC.* Astfel, pentru elaborarea proiectului de reconstrucţie a Teatrului „B.P. Hajdeu”, or.Cahul, în anul 2012 s-au cheltuit 678,0 mii lei, fără a fi alocate mijloace pentru reconstrucţie în anul 2013. Examinările efectuate de audit asupra cheltuielilor înregistrate la contul contabil „Cheltuieli bugetare pentru investiţii capitale” denotă că pentru elaborarea proiectelor au fost utilizate mijloace, în baza Hotărîrilor de Guvern, şi în anii precedenţi, ulterior construcţiile propriu-zise nefiind începute/conservate. Astfel, pentru construcţia Complexului de studii al Colegiului Naţional de Coregrafie, mun.Chişinău (costul de deviz – 79,4 mil.lei), în anul 2008, s-au utilizat pentru elaborarea documentaţiei de proiect 1619,0 mii lei; pentru construcţia blocului de studii cu 3 niveluri al Colegiului de Arte, or. Soroca (costul de deviz – 21,9 mil.lei), în anul 2007, s-au utilizat 599,0 mii lei; pentru reconstrucţia Teatrului Republican „Luceafărul”, mun.Chişinău (costul de deviz –51,7 mil.lei), în anul 2011, s-au utilizat 841,0 mii lei, dar de facto construcţiile au fost conservate şi n-au început. În cazurile menţionate s-au efectuat cheltuieli în sumă de 3737,0 mii lei.

*Nefinanţarea în volum deplin a investiţiilor planificate duce la majorarea costului de deviz al proiectelor de reconstrucţie şi la apariţia riscului de deteriorare a imobilelor reconstruite.* Astfel, la Muzeul Naţional de Artă (Casa Herţa şi Casa Kligman din bd. Ştefan cel Mare 115), lucrările de restaurare au demarat în anul 2006, fiind investite, pînă în anul 2012, mijloace financiare în sumă de 18,2 mil.lei (46,7%), faţă de costul de deviz de 30,2 mil.lei. La edificiul „Dadiani” din str.31 August 1989 nr.115, lucrările au demarat în anul 2006 şi s-au investit 15,4 mil.lei (57,9%), faţă de costul de deviz de 36,6 mil.lei. În total, pe parcursul anilor 2006-2010, la 26 de obiecte cu costul de deviz de 288,1 mil.lei au fost executate lucrări în sumă de 111,03 mil.lei, inclusiv în anul 2012 – în sumă de 6,5 mil.lei. Nefinisarea acestor construcţii condiţionează riscul ca unele imobile să se deterioreze din nou, iar în condiţiile economiei de piaţă – modificarea preţului de deviz şi apariţia necesităţii efectuării unor lucrări suplimentare. Astfel, la restaurarea blocului administrativ al Muzeului Naţional de Etnografie şi Istorie Naturală, lucrările au început în anul 2008, cu costul de deviz de 2867,5 mii lei, şi pînă la finalizare – în luna septembrie 2012, cheltuielile de executare a acestor lucrări au constituit 6488,0 mii lei, ori cu 3620,5 mii lei mai mult faţă de devizul de cheltuieli prevăzut în documentele de proiect.

*Examinările efectuate de audit asupra datoriilor formate la 01.01.2013 denotă generarea unora dintre acestea ca rezultat al achitării de către minister a lucrărilor/serviciilor care de facto n-au fost executate*. Astfel, la 14.07.2011, ministerul a încheiat cu un antreprenor contractul privind elaborarea documentaţiei de proiect a lucrărilor de reconstrucţie a edificiului Teatrului „Eugene Ionescu”. Conform contractului, antreprenorul urma să prezinte beneficiarului serviciile de proiectare, iar ministerul trebuia să achite serviciile pînă la 31.11.2011, în conformitate cu Graficul de predare-primire. De facto, nerespectînd condiţiile contractului, antreprenorul n-a predat nici la situaţia din 01.01.2013 documentele de proiect, iar ministerul a transferat la 27.07.2011 un avans în sumă de 73,3 mii lei. Totodată, ministerul, la 25.08.2011, a acceptat factura prezentată de antreprenor şi a achitat 226,3 mii lei pentru servicii care de facto nu erau executate, astfel generînd formarea la situaţia din 01.01.2013 a datoriei de 300,0 mii lei, care în prezent constituie obiect de examinare în instanţa de judecată.

Auditul a constatat că bunurile obţinute în rezultatul demolării unor părţi ale construcţiilor aferente imobilului din str.Sciusev 103, lit. A, al Muzeului Naţional de Etnografie şi Istorie Naturală, în urma reconstrucţiei, n-au fost evaluate şi înregistrate în evidenţa contabilă a subdiviziunilor.

***Notă****: La momentul efectuării auditului a fost înregistrată în evidenţa contabilă a Muzeului Naţional de Etnografie şi Istorie Naturală piatră (cotileţ) în volum de 15 m3, obţinută de la demolarea clădirii demolată în anul 2011.*

 **Concluzii:**

Documentaţia de proiect şi devizul de cheltuieli nu se aprobă în modul stabilit de lege. Unii antreprenori n-au respectat termenul de executare a lucrărilor şi ministerul n-a asigurat aplicarea sancţiunilor impuse de prevederile contractuale, iar achitarea unor lucrări în avans a generat formarea datoriilor în sumă de 300,0 mii lei. A fost elaborată documentaţia de proiect la unele obiecte la care nu s-au executat lucrări, ca rezultat mijloacele financiare utilizate au constituit 3737,0 mii lei. Planificarea fragmentată a investiţiilor duce la majorarea costului de deviz al proiectelor de reconstrucţie, precum şi la apariţia riscului de deteriorare a imobilelor.

Cele menţionate au fost cauzate de lipsa normativelor pentru întocmirea devizelor la aprecierea costului lucrărilor de restaurare, de controlul intern insuficient în cadrul Ministerului Culturii la etapele de planificare şi de executare a cheltuielilor, precum şi de nedeterminarea responsabilităţilor privind monitorizarea lucrărilor, ceea ce duce la valorificarea ineficientă a banilor publici destinaţi investiţiilor capitale.

***Recomandări Ministerului Culturii:***

***14.*** *Să efectueze o inventariere regulamentară a obiectelor de investiţii capitale nefinalizate, cu prioritizarea finanţării acestora şi înaintarea propunerilor corespunzătoare.*

***15.*** *Să asigure, în condiţiile legii, încasarea datoriilor formate în rezultatul achitărilor în prealabil.*

***3.6. Cu privire la managementul auditului intern***

Potrivit schemei de încadrare a Aparatului central al Ministerului Culturii, Serviciul audit intern include 2 unităţi, dintre care, la momentul efectuării auditului, o funcţie era vacantă. Serviciul audit intern, în perioada anului 2012, a efectuat 3 misiuni de audit (din 6 planificate). În cadrul misiunilor de audit au fost identificate unele riscuri ce ţin de gestionarea neregulamentară a mijloacelor bugetare şi repartizarea cărţilor editate, eliminîndu-se anumite cazuri de încălcare a legislaţiei în vigoare, în rezultatul cărora materialele au fost remise la organele de control financiar, precum şi la Comisia de disciplină.

Verificările efectuate asupra respectării cadrului normativ privind activitatea auditului intern relevă prezenţa unor neregularităţi, şi anume:

* Cu nerespectarea prevederilor art.22 alin.(2), lit. b) din Legea privind controlul financiar public intern nr.229 din 23.09.2010, nu este elaborat şi aprobat Planul strategic al activităţii de audit intern, precum şi nu este elaborată Instrucţiunea proprie de aplicare a Normelor metodologice pentru implementarea auditului intern în sectorul public.
* Nerespectînd prevederile art.27 alin.(2) din Legea nr.229 din 23.09.2010, conducătorul unităţii de audit intern participă la efectuarea unor inspecţii şi la realizarea altor sarcini operaţionale neprevăzute în Planul anual al activităţii Serviciului audit intern.

**Concluzii:**

Pe parcursul anului 2012, Serviciul audit intern a activat în lipsa Planului strategic al activităţii şi a normelor metodologice pentru implementarea auditului în sectorul public.

***Recomandări Ministerului Culturii:***

***16.*** *Să reglementeze şi să conformeze activitatea auditului intern la prevederile legale, identificînd rezervele de îmbunătăţire a sistemului de management şi control intern în cadrul ministerului.*

***3.7.*** ***Cu privire la regularitatea raportării şi ţinerii evidenţei contabile***

Evidenţa contabilă în cadrul Aparatului central al Ministerului Culturii urma a fi ţinută în conformitate cu prevederile Instrucţiunii aprobate prin Ordinul ministrului finanţelor nr.93 din 19.07.2010. Totodată, auditul menţionează prezenţa unor nereguli ce nu depăşesc pragul de semnificaţie, nefiind denaturate datele raportate.

Astfel, verificările efectuate au relevat cazuri de nerespectare a Instrucţiunii menţionate, care vizează neîntocmirea regulamentară a dosarelor contabile, nearanjarea şi nebroşurarea notelor contabile, neîncheierea contractelor privind responsabilitatea materială individuală cu persoanele responsabile de păstrarea mijloacelor băneşti şi a valorilor materiale, de păstrarea şi evidenţa numerarului.

Pînă la finalizarea auditului, n-a fost efectuată inventarierea pe anul 2012. Totodată, se atestă atitudinea formală la efectuarea inventarierii bunurilor materiale pe anul 2011 şi raportării rezultatelor acesteia în anul 2012, ceea ce prezintă un risc sporit al neveridicităţii situaţiei la începutul anului 2012. În acest context, conform ordinului ministrului culturii, Comisia de inventariere (6 membri) urma să efectueze inventarierea pînă la 15.12.2011, iar preşedintele Comisiei urma să prezinte rezultatele ei pînă la 25.12.2011. Contrar cerinţelor Regulamentului[[42]](#footnote-42), Comisia, fiind responsabilă de corectitudinea şi oportunitatea perfectării materialelor inventarierii, n-a asigurat întocmirea regulamentară a rezultatelor acesteia. Astfel, după 7 luni de la data emiterii ordinului, a fost întocmit un proces-verbal de verificare, fără a fi întocmite şi listele de inventariere pe subdiviziuni, precum şi registrul de verificare a rezultatelor inventarierii, după cum prevede Regulamentul. Mai mult decît atît, în baza procesului-verbal menţionat, s-au trecut la pierderi bunuri materiale în valoare de 279,1 mii lei, inclusiv în valoare de 185,3 mii lei – ca utilizate şi necasate în perioada de 6 ani, şi în valoare de 93,8 mii lei – ca lipsuri în urma neidentificării persoanelor responsabile de gestionarea şi păstrarea bunurilor.

Atitudinea neconformă privind efectuarea inventarierii a condiţionat înregistrarea în evidenţa contabilă a mijloacelor fixe care real nu se află în administrarea Aparatului central al Ministerului Culturii. Astfel, autoturismul GAZ – 31029, la momentul efectuării auditului, era înregistrat în evidenţa contabilă a Aparatului central, deşi acesta, prin Ordinul ministrului culturii din anul 2005, a fost transmis Filarmonicii Naţionale „Serghei Lunchevici” şi este înregistrat în evidenţa instituţiei respective. Microbuzul de marcă „TOYOTA”, care este înregistrat în evidenţa contabilă a Aparatului central al ministerului în valoare de 40,0 mii lei, a fost transmis gratuit, pe un termen nedeterminat, Centrului Naţional de Perfecţionare a Cadrelor din Industria Turismului, conform unui contract din anul 2005 (prelungit în anul 2007). Verificările auditului la această instituţie au relevat că atît automobilul, cît şi alte bunuri transmise concomitent (Risograf, cu unele părţi componente), în valoare de 130,3 mii lei, nu sînt înregistrate în evidenţa contabilă a acesteia şi, de facto, lipsesc la entitate.

În evidenţa contabilă a Aparatului central al Ministerului Culturii sînt înregistrate 52 de filme artistice, documentare şi de scurt metraj pe suport Betacam SP, în valoare de 9037,1 mii lei, dintre care 33 de filme în valoare de 5304,7 mii lei nu au fişe de inventar şi nu este documentată transmiterea lor pentru păstrare în Colecţia de Stat a Fondului Cinematografic al S.A. „Moldova-film”.

 Se atestă că bunurile şi mijloacele fixe care lipsesc la instituţia respectivă sînt reflectate în evidenţa contabilă şi în rapoartele anuale, fapt ce denotă raportarea neveridică a situaţiei reale a patrimoniului.

Verificările asupra regularităţii cheltuielilor efectuate pentru deplasări în interes de serviciu relevă existenţa unor neregularităţi, şi anume: nerespectarea, în unele cazuri, a termenului legal[[43]](#footnote-43) de prezentare a informaţiei privind scopul şi rezultatele deplasării; necontabilizarea în termenul prevăzut de actele normative[[44]](#footnote-44) a dărilor de seamă privind sumele utilizate, care au condiţionat formarea la 01.01.2013 a datoriei în sumă de 1,7 mii lei.

**Concluzii:**

Managementul financiar şi unele elemente ale sistemului de control intern în cadrul Aparatului central al Ministerului Culturii nu asigură respectarea regulilor generale de reglementare a contabilităţii, regularitatea funcţionării adecvate a serviciului contabil, ceea ce cauzează raportarea eronată, nereflectîndu-se o situaţie identică cu datele evidenţei contabile.

Inventarierea mijloacelor fixe şi a altor bunuri materiale, în unele cazuri, se execută cu abateri de la prevederile regulamentare, exprimate prin neincluderea în listele de inventariere şi nereflectarea în registrul de verificare a rezultatelor inventarierii, astfel nereflectîndu-se în evidenţa contabilă lipsurile în sumă de 279,1 mii lei, materialele de construcţie obţinute de la demolarea unor obiecte în sumă de 2,6 mii lei, precum şi prin neexcluderea din evidenţă a bunurilor care efectiv lipsesc la entitate, în valoare de 170,3 mii lei***,*** nedocumentarea tranzacţiilor de transmitere a bunurilor în sumă de 9037,1 mii lei şi neelucidarea situaţiilor privind datoriile formate.

***Recomandări Ministerului Culturii :***

***17.*** *Să asigure regularitatea efectuării inventarierii tuturor activelor, cu stabilirea existenţei, stării reale şi necesităţii lor în activitatea autorităţii publice şi reflectarea rezultatelor inventarierii în conformitate cu cerinţele legale.*

***Notă:*** *În perioada efectuării auditului, din evidenţa contabilă a Aparatului central al Ministerului Culturii a fost exclus automobilul transmis Filarmonicii Naţionale „Serghei Lunchevici” şi s-a documentat transmiterea filmelor artistice în Fondul Cinematografic al S.A. „Moldova-film”.*

IV. Opinii de audit

**Opinie fără rezerve privind raportul financiar:**

În opinia echipei de audit, bazată pe activităţile de audit efectuate, raportul consolidat, sub toate aspectele semnificative, oferă o imagine reală şi fidelă a situaţiei financiare şi a celei patrimoniale ale Aparatului central al Ministerului Culturii la data de 31.12.2012, fiind întocmit în conformitate cu cadrul aplicabil de raportare financiară.

**Opinie cu rezerve privind regularitatea:**

În opinia echipei de audit, bazată pe activităţile de audit efectuate, cu excepţia efectelor posibile ale aspectelor ce ţin de neregularităţile şi deficienţele constatate la remunerarea muncii angajaţilor, organizarea achiziţiilor publice, înregistrarea drepturilor asupra unor imobile, stingerea datoriilor etc., gestionarea mijloacelor publice şi administrarea patrimoniului public, sub toate aspectele semnificative, s-au efectuat regulamentar.

Prezentul Raport de audit a fost întocmit în baza activităţilor de audit efectuate de către echipa de audit, în următoarea componenţă:

**Responsabil de executarea auditului**

**şi consolidarea raportului: Tudor Suhan,**

 ***şef de Direcţie în cadrul Direcţiei generale de audit I:***

***(auditul bugetului de stat şi patrimoniului), auditor public***

**Echipa de audit:**

Controlor de stat superior,

auditor public **N.Misail**

Controlor de stat superior **I.Bulmaga**

**Responsabil de monitorizarea realizării şi**

**raportării auditului: Natalia Trofim**

 ***şeful Direcţiei generale de audit I:***

***(auditul bugetului de stat şi patrimoniului), auditor public***

1. Legea Curții de Conturi nr.261-XVI din 05.12.2008 (cu modificările ulterioare). [↑](#footnote-ref-1)
2. Hotărîrea Curţii de Conturi nr.80 din 22 decembrie 2011 ,,Privind aprobarea Programului activităţii de audit a Curţii de Conturi pe anul 2012”.  [↑](#footnote-ref-2)
3. Legea contabilității nr.113-XVI din 27.04. 2007. [↑](#footnote-ref-3)
4. Hotărîrea Curţii de Conturi nr.58 din 28.12.2009 „Despre aprobarea Standardelor generale de audit şi Standardelor auditului regularităţii”. [↑](#footnote-ref-4)
5. Instrucţiunea cu privire la evidenţa contabilă în instituţiile publice, aprobată prin Ordinul ministrului finanţelor nr.93 din 19.07.2010 (în continuare - Instrucţiunea aprobată prin Ordinul ministrului finanţelor nr.93 din 19.07.2010). [↑](#footnote-ref-5)
6. Hotărîrea Guvernului nr.696 din 19.11.2009„Pentru aprobarea Regulamentului privind organizarea și funcționarea Ministerului Culturii, structurii și efectivului-limită ale aparatului central al acestuia”. [↑](#footnote-ref-6)
7. Hotărîrea Guvernului nr.586 din 29.07.2011 „Cu privire la unele măsuri ce țin de eficientizarea procesului de administrare și deetatizare a bunurilor proprietate publică de stat” (în continuare - Hotărîrea Guvernului nr.586 din 29.07.2011). [↑](#footnote-ref-7)
8. Legea nr.1421-XV din 31.10.2002 „Cu privire la teatre, circuri şi organizaţii concertistice” (în continuare – Legea nr.1421-XV din 31.10.2002). [↑](#footnote-ref-8)
9. Art.66 alin. (5) din Codul muncii, aprobat prin Legea nr.154-XV din 28. 03. 2003; pct.22, pct.39 lit.(d) din Regulamentul cu privire la perioada de probă pentru funcţionarul public debutant, aprobat prin Hotărîrea Guvernului nr.201 din 11.03.2009. [↑](#footnote-ref-9)
10. Pct.2 din Regulamentul cu privire la activitatea grupului de lucru pentru achiziții, aprobat prin Hotărîrea Guvernului nr.1380 din 10.12.2007 (în continuare - Hotărîrea Guvernului nr.1380 din 10.12.2007). [↑](#footnote-ref-10)
11. Art.13 alin.(1) lit.b) și art.19 din Legea privind achizițiile publice nr.96-XVI din 13.04.2007; pct.7 lit.a) și lit.b) din Hotărîrea Guvernului nr.1380 din 10.12.2007. [↑](#footnote-ref-11)
12. Pct.5 din Regulamentul cu privire la activitatea grupului de lucru pentru achiziții, aprobat prin Hotărîrea Guvernului nr.1380 din 10.12.2007. [↑](#footnote-ref-12)
13. Punctele 2,3,4,5,6,8 din Regulamentul cu privire la întocmirea şi păstrarea dosarului achiziţiei publice, aprobat prin Hotărîrea Guvernului nr.9 din 17.01.2008. [↑](#footnote-ref-13)
14. Pct.29 din Regulamentul cu privire la achiziţia bunurilor şi serviciilor prin cererea ofertelor de preţuri, aprobat prin Hotărîrea Guvernului nr.245 din 04.03.2008. [↑](#footnote-ref-14)
15. Art.14 alin.(3),art.21 alin.(1) din Legea privind achizițiile publice nr.96-XVI din 13.04.2007 (în continuare - Legea nr.96-XVI din 13.04.2007) . [↑](#footnote-ref-15)
16. Art.41din Legea cu privire la activitatea editorială nr.939-XIV din 20.04.2000. [↑](#footnote-ref-16)
17. Art.69 alin.(3) din Legea nr.96-XVI din 13.04.2007 și pct.25 din Hotărîrea Guvernului nr.1404 din 10.12.2008. [↑](#footnote-ref-17)
18. Art.22 alin.(3) și alin.(4) din Legea cu privire la activitatea editorială nr.939-XIV din 20.04.2000. [↑](#footnote-ref-18)
19. Art.1 din Legea nr.173-XIII din 06.07.1994 „Privind modul de publicare şi intrare în vigoare a actelor oficiale”. [↑](#footnote-ref-19)
20. Hotărîrea Guvernului nr.1350 din 07.12.2004 „Cu privire la aprobarea unor regulamente ale festivalurilor internaţionale şi a modificărilor ce se operează în Hotărîrea Guvernului nr.859 din 26 iulie 2004”.  [↑](#footnote-ref-20)
21. Art.27, art.69 din Legea nr.96-XVI din 13.04.2007; pct.8, pct.9 din Regulamentul cu privire la activitatea grupului de lucru pentru achiziţii, aprobat prin Hotărîrea Guvernului nr.1380 din 10.12.2007. [↑](#footnote-ref-21)
22. Hotărîrea Guvernului nr.622 din 31.05.2006 „Privind reglementarea cuantumului plăţilor şi modalitatea de achitare a onorariilor în cadrul acţiunilor culturale”. [↑](#footnote-ref-22)
23. Art.8 alin.(1) din Legea cu privire la asociațiile obștești nr.837-XIII din 17.05.1996 (în continuare - Legea nr.837-XIII din 17.05.1996). [↑](#footnote-ref-23)
24. Pct.11 și pct.27 lit. a) din Regulamentul cu privire la modul de finanțare din bugetul de stat a programelor, proiectelor sau acțiunilor culturale desfășurate de asociațiile obștești, aprobat prin Hotărîrea Guvernului nr.39 din 26.01.2009 (în continuare - Regulamentul aprobat prin Hotărîtrea Guvernului nr.39 din 26.01.2009). [↑](#footnote-ref-24)
25. Pct.34 și pct.35 din Regulamentul aprobat prin Hotărîrea Guvernului nr.39 din 26.01.2009. [↑](#footnote-ref-25)
26. Art.9 alin.(2) din Legea privind sistemul bugetar şi procesul bugetar nr.847-XIII din 24.05.1996 (în continuare - Legea nr.847-XIII din 24.05.1996); art.2 pct.5) din Legea bugetului de stat pe anul 2012 nr.282 din 27.12.2011. [↑](#footnote-ref-26)
27. Art.4 alin.(1), alin.(2), alin.(3) lit. a) și lit.b), art.5 din Legea cadastrului bunurilor imobile nr.1543-XIII din 25.02.1998; art.17 alin.(1) și alin.(4) din Legea nr.113-XVI din 27.04.2007; pct.40 al Instrucţiunii aprobate prin Ordinul ministrului finanțelor nr.93 din 19.07.2010; art.5 alin.(4) lit. b) din Legea cu privire la activitatea de evaluare nr.989-XV din 18.04.2002. [↑](#footnote-ref-27)
28. Hotărîrea Guvernului nr.670 din 19.06.2006 „Cu privire la construcția complexului de studii al Colegiului Național de Coregrafie”; Decizia Consiliului Municipal Chișinău nr.56/31-1 din 17.10.2006. [↑](#footnote-ref-28)
29. Hotărîrea Guvernului nr.986 din 21.09.1998 „Cu privire la transmiterea imobilului nr.31 de pe str.M Eminescu de la balanță la balanță”. [↑](#footnote-ref-29)
30. Hotărîrea Guvernului nr.351 din 23.03.2005 „Cu privire la aprobarea listelor bunurilor imobile proprietate publică a statului și la transmiterea unor bunuri imobile” (în continuare - Hotărîrea Guvernului nr.351 din 23.03.2005). [↑](#footnote-ref-30)
31. Hotărîrea Guvernului nr.1030 din 12.10.1998 ,,Despre unele măsuri privind crearea cadastrului bunurilor imobile”. [↑](#footnote-ref-31)
32. Legea nr.121-XVI din 04.05.2007 „Privind administrarea şi deetatizarea proprietăţii publice” (în continuare - Legea nr.121-XVI din 04.05.2007). [↑](#footnote-ref-32)
33. Art.6 alin.(2) lit.d) din Legea cu privire la întreprinderea de stat nr.146-XIII din 16.06.1994 (în continuare – Legea nr.146-XIII din 16.06.1994). [↑](#footnote-ref-33)
34. Hotărîrea Parlamentului nr.1531-XII din 22 iunie 1993 „Pentru punerea în aplicare a Legii privind ocrotirea monumentelor”. [↑](#footnote-ref-34)
35. Art.18 din Legea privind ocrotirea monumentelor nr.1530-XII din 22.06.1993 (în continuare - Legea nr.1530-XII din 22.06.1993). [↑](#footnote-ref-35)
36. Art.17 alin.(4) din Legea culturii nr.413-XIV din 27.05.1999; art.13 alin.(1) lit.b) și art.50 alin.(3) lit.b) din Legea privind administrarea și deetatizarea proprietății publice nr.121-XVI din 04.05.2007 și pct.3 lit. b) din Hotărîrea Guvernului nr.468 din 25.03.2008. [↑](#footnote-ref-36)
37. Legea culturii nr.413-XIV din 27.05 1999. [↑](#footnote-ref-37)
38. Lista zonelor de protecţie a monumentelor n-a fost întocmită şi propusă spre confirmare Guvernului (art.12 din Legea nr.1530-XII din 22.06.1993). [↑](#footnote-ref-38)
39. Pct.4 din Regulamentul privind zonele protejate naturale și construite, aprobat prin Hotărîrea Guvernului nr.1009 din 05.10.2000. [↑](#footnote-ref-39)
40. Convenția pentru protecția patrimoniului arhitectural al Europei și Convenția europeană pentru protecția patrimoniului arheologic, ratificate prin Legea nr.533-XV din 11.10.2001 privind ratificarea unor convenții ale Consiliului Europei în domeniul culturii; Convenția privind protecția patrimoniului mondial cultural și natural, ratificată prin Legea nr.1113-XV din 06.06.2002 pentru aderarea Republicii Moldova la Convenția privind protecția patrimoniului mondial cultural și natural. [↑](#footnote-ref-40)
41. Legea privind calitatea în construcţii nr.721-XIII din 02.02.1996. [↑](#footnote-ref-41)
42. Regulamentul privind inventarierea, aprobat prin Ordinul Ministerului Finanţelor nr.60 din 29.05.2012. [↑](#footnote-ref-42)
43. Pct.9 din Regulamentul cu privire la delegarea salariaților entităților din Republica Moldova, aprobat prin Hotărîrea Guvernului nr.10 din 05.01.2012. [↑](#footnote-ref-43)
44. Pct.10 din Normele pentru efectuarea operațiunilor de casă în economia națională a Republicii Moldova, aprobate prin Hotărîrea Guvernului nr.764 din 25.11.1992. [↑](#footnote-ref-44)